text:
Ku bayobozi b’urubuga IMIRASIRE.COM. nkunda cyane urubuga rwanyu, nkunda ko muha abantu umwanya bakabagezaho ibibazo byabo biri familiales n’ibindi nkabona ko hari n’ababagira inama zifatika cyane bikanshimisha.
Ubu nanjye mbandikiye kugira ngo inyandiko yanjye muyitambutse,kuko ndagisha inama ku kibazo mbona kinkomereye ndetse numva kizanatuma umutima wanjye uzaturika kandi nabonye mu basomyi b’uru rubuga harimo abatanga inama zifatika. Nizeye ko muyitambutsa.
Ndibaza ko atari ngombwa ko nivuga, ndavuga ikibazo mfite ngerageje guhina biraba bihagije. Nibiba ngombwa ko hari uwifuza kungira inama tubonanye twabireba mukabidufashamo.
Ikibazo cyanjye ni ubusinzi bw’umugabo bumaze kuba nk’icyorezo mu rugo.
Njye ndi umukiristu,nsengera mu itorero rya DEPR,kaba ndi umumama w’abana batatu,nkabamfite imyaka 34.
Nashakanye n’umugabo wanjye twese dukijijwe kuko twasengeraga k’umudugudu umwe ndashatse kuvuga kuko abahasengera bahita bamenya,gusa umugabo wanjye yari umudiyakkoni njye ndi umuririmbyi.
Ariko umugabo wanjye akaba yaragiraga inshuti bakoranaga ku kazi zinywa inzoga cyane bikabije.
Umugabo wanjye Tumaranye imyaka 12 dushakanye, tubyaranye gatatu, umwana muto afite imyaka itanu. Urebye mu rugo nta bibazo bidasanzwe by’imibereho dufite. Afite uko yinjiza amafaranga nanjye mfite akarimo nkora kayinjiza tukabasha kubaho ntacyo tuganya.
Nko mu gihe cy’imyaka itanu ishize umugabo yatangiye kujya akunda gutinda gutaha,namubaza akambwira ko yari akiri kumwe n’anb akozi bakorana
Ariko nareba nkabona atinda gutaha kuwa gatanu no kuwa gatandatu Nkavuga nti buriya ni ukubera inshuti nshya azabireka.
Byakomeje kuba bityo kugera ubwo no ku cyumweru ntangiye kubona ko aba ashaka gusiba amateraniro ngo agiye gusura abantu,namubaza niba atabasura avuye mu materaniro akambwira ko ntamwigisha ibijyanye n’agakiza.
Nyuma y’imyaka ibiri nibwo Natangiye kubona ko ari ikibazo ndetse nkurikiranye nsanga yatangiye kuzajya anyway inzoga ndetse zimaze no kumugira imbata yazo.
Namusabye ko twicara tukabiganira aremera turaganira gusa we anyemerera ko agomba gusangura n’inshuti ze akayoga,kandi akanyumvisha ko kunywa inzoga ku rugero ariho atari ikibazo kuko afite control kandi abona adasesagura kuko anywa muri week end gusa. Ntabwo twumvikanye iki gihe kuko yatsimbaraye ku ngeso nshya.
Ibintu byakomeje guhinduka noneho no mu cyumweru hagati akajya mu kabari agataha saa cyenda z’igitondo. Icyakora muri ibyo byose akaba ari umunyamahoro nta kibazo. Gusa byagiye bikomera kurushaho atangira no kujya anywa yicaye no mu rugo mu gitondo muri week end agakomeza nimugoroba agasinda agata imodoka, mbese ibintu bimera nabi.
Byatangiye kugira ingaruka ku bana babiri bakuru kuko mbona basigaye bamubona bakamubonamo umusinzi, bakababara ndetse babona aje bakihinda ntihagire ushaka kumuramutsa cyangwa kumuganiriza. Nubwo bwose nta mahane aba afite.
Muri iyo myaka ishize nagerageje gushaka igisubizo, narasenze cyane nanafatanya n’abandi, naganiriye nawe kenshi mwereka ko inzira arimo atari nziza kuri we no ku bana twabyaye, naciye ku nshuti ze zimwe na zimwe zidafite imico nk’iye yarazinaniye, ntako ntagize ngo areke ubusinzi mbona byaranze.
Aho bigeze ni aho ku kazi ke bamwihanangiriza. Ubusinzi bumaze gutuma yica ibintu bimwe na bimwe, gukerererwa, gukora ibintu bimwe nabi kubera umunaniro, kuza ku kazi anuka inzoga n’ibindi rwose bitamuranganga mbere.
Impungenge mfite ubu ni imico yindi y’ubusambanyi nayo ashobora gukuriza muri ubu businzi. Ndashimira Imana ko ibi atarabigeraho n’ubwo bwose nta cyizere ko atari byo azakomerezaho.
Nubwo bwose asigaye asinda kugeza ku kurara muri muferege wo kumuhanda, ndacyafite ikizere ko ashobora kongera guhinduka, ariko inzira azahindukiramo niyo nashobewe ubu ari nayo mpamvu ndi kugisha inama.
Gusenga ntabwo mbicikamo intege, kumuganiriza nabyo mbikora uko nshoboye, ariko umenya hari ibindi ntarakora niyo mpamvu mbagisha inama ku wumva uburemere bw’ikibazo cy’umuryango wanjye.
Nawe uramutse ufite ikibazo wumva kikuremereye umutima,waduhamagara kuri 0788206858 cg ukatwandikira kuri whatsapp yiyo nimero tukakugereza ikibazo cyawe kubasomyi bakakugira inama
Murakoze
Ibitekerezo
Madame tuza ugire ibitereko. Kandi amasengesho azagufasha Ariko ntahagije. Gerageza Ibi bintu: 1.Gabanya umwanya uha chorale nidini uwuhe umugabo.. 2. Gerageza kwongera uburyo wita kumugabo umere nk 'igihe yakurambagizaga. 3. Ubuzima umugabo wawe arimo mwereke ko wabwemeye. 4. Musabe kujya musohokana wemere ko afata icyo ashaka muri kumwe. 5. Irinde kuzagira uwo uganiriza icyo kibazo wazabiganiriza umugabo Kuko niba no kukazi baramwihanangirije ntabireke ntawundi wamufasha. 6. Ujye ugerageza kumenya ikindi cyashimisha umugabo kitari inzoga ukimukorere utizigamye. Ibi nubirangiza uzagaruke kurubuga.. Umugabo wawe afite ikibazo utazi kirenze inzoga azijyamo kwiyibagiza keretse niba nizo nshuti ze zisinda nkawe. Uzanyandikire nkugire inama irenze aha. fredfeza@gmail. Kanda hano umusubize
Ncuti wihangane bibaho mubuzima ujye ushima imaba ko adataha agukubita Kanda hano umusubize
.14. MUFATANYE MWISANZUYE RWOSE, gushaka umuti w'icyo kibazo, cy'uko yajya asoma kuri ka vino, ADASANGIYE N'ABO BASINZI. (Aha bishobora kumworohera, ahubwo akaba ari wowe UZABA IKIBAZO: Urugero, navuga ko AZAJYA AZINYWERA MU RUGO, uzatera induru ngo "SINSHAKA SATANI Y'INZOGA MU RUGO RWANJYE." >> Nyamara ubu ni ubufana gusa, bw'ubupfapfa, ( wihangane nkubwize ukuri, ntundakarire), NIWANGA ko ICYO WITA SATANI Y'INZOGA kiza MU ICUPA, ngo umugabo wawe akinywe, muganira, ( ntiyanasinda anywereye mu rugo, muganira, utamuterera induru ) Iyo "Satani " IZAZA YUZUYE MU NDA Y'UMUGABO WAWE, saa cyenda z'ijoro, yataye n'imodoka nkuko wabitubwiye. >> Njye muri izo "Satani" zombi, nahitamo iriya ya mbere YAJE MU ICUPA , ikanywererwa mu rugo. .15. Mubwire ko igihe atari yacika burundu kuri ba basinzi ( ntibyoroshye, kuko watubwiye ko bakorana), Igihe gito yemeye ko basohokana, YANYWA UMUTOBE, akavuga ko ari GUFATA IMITI. Kandi ntatinde cyane, kugirango adatsindwa, akanywera inzoga muri icyo kigare cy'abasinzi. Icyaka akaza kukimarira mu rugo, atashye, kuri ka gacupa azaba yahasize. .16. URU RUGAMBA RURAGOYE CYANE, kuburyo utabyiyumvisha, ( Niba utarigeze uba imbata y'inzoga.) Niyo mpamvu IGIHE YATSINZWE, ujye umwumva, kandi UMWAKIRE MU RUKUNDO nkuko bisanzwe, NTUMWINUBIRE, ahubwo EJO YASINDUTSE, muganire, umubwire mu bugwaneza, ko WIFATANYIJE NAWE MU KABABARO, kuko yatsinzwe. Mushakire hamwe mu rukundo uburyo yanesha izo ntege nke. Azageraho atsinde burundu. >> NUMUTERERA INDURU, ukamuha akato, AZACIKA INTEGE BURUNDU, yisubirire mu basinzi, abatakira ko umugore amubuza umutekano. Kandi nibitari ubusinzi noneho azabijyamo. UMWANZURO. * Nkuko ubibona, BIRAGUSABA KUTABA CYANE IMBATA y'imyizerere ya kirokore. >> Si ngombwa ko unywa inzoga, ariko UGOMBA KWEMERA KUBANA NEZA N'ABAZINYWA, abo ari bo bose, n'umugabo wawe arimo: Ni byo byitwa UBWOROHERANE, cga KUBANA AMAHORO N'ABANTU BOSE. ( Rom.12:18) * Uru rugamba rukaze, NUSENGA USHYIZEHO UMWETE, bizarangira urutsinze. >>Cyokora umenye neza ko kurutsinda, ATARI UKO umugabo wawe AZAYOBOKA IMYIZERERE YAWE, ahubwo n'uko AZAREKA UBUSINZI, AGAKURIKIZA NEZA IBYO WE YEMERA. Kanda hano umusubize
.8. MUBAZE NIBA HARI IKIMUBANGAMIYE MU MIKORERE YAWE. (Ni byiza kubanza kumuha ijambo, akagira ibyo anenga mu byo ukora, KANDI NTUMUGISHE IMPAKA, ukabyemera, (SI NGOMBWA ko uba ubyumva neza ko bibangamye. Niba bimubangamiye, ubwo nyine biramubangamiye.) Kandi Ukiyemeza kubihindura. NUDASHAKA GUHINDURA IBYO AGUSABA, hanyuma wowe ugashaka ko AHINDURA IBYO UMUSABA, ibyo NI UKWIKUNDA, kandi ntazabyemera. .9. Noneho mubaze uko yumva IBYO KUNYWA INZOGA. ( wamaze kutubwira neza ko YAKWERURIYE KO ATACYIZERA KO KUNYWA INZOGA ARI ICYAHA, ko ahubwo yemera KUNYWA IRINGANIYE, ariko AKIKONTORORA.) >> Nta gushidikanya ko ari byo azagusubiza. .10. NTUZASHAKE KUMUBWIRIZA, umubwira ibyo uzi ku nzoga, kuko umuntu wari UMUDIYAKONI, IBYO NTABWO UBIMURUSHA. >> Hari impamvu yatumye ashidikanya ko kunywa inzoga ari icyaha koko. (SI NGOMBWA RWOSE KO MUBYUMVA KIMWE.) >> URUKUNDO rw'abashakanye ntabwo rugomba GUSHINGIRA KU GUHUZA IMYIZERERE Y'IDINI. ( Nanjye Madamu wanjye ntiduhuje imyizerere, ariko ndahamya ko tubanye neza bishimishije.) >> NIBA WUMVA NUDAHUZA IMYEMERERE nuwo mwashakanye, UMUTIMA WAWE UZATURIKA, urugendo rwiza. Urapfuye birarangiye. Kuko birashoboka ko umugabo wawe ATAKONGERA KWIZERA ko kunywa inzoga ari icyaha. .11. MUFASHE GUSHYIRA MU BIKORWA IBYO WE YEMERA. >> Niba yemera kunywa mu rugero, mufashe, mwungurane ibitekerezo ukuntu yabigeraho, kuko ubona byaramunaniye. MENYA NEZA KO NAWE ATISHIMIYE UBWO BUSINZI, ahubwo ari uko BWAMURUSHIJE IMBARAGA, ( Kuko watubwiye ko bitangiye kugira ingaruka mbi no KU KAZI.) >> Mwereke ko uzi neza ko azi ubwenge, kandi ko IBYO BIBAZO nawe abireba. .13. Mubaze niba abona yashobora KUNYWA MU RUGERO , mu gihe ASANGIRA N'ABASINZI. >> Nta gushidikanya umugabo wawe afite ubwenge buhagije: Azabona ko BITASHOBOKA KUNYWA NKE , WASANGIYE N'ABASINZI. (Birakomeza.) Kanda hano umusubize
Ndibaza ko waba uganira na we umwereka amakosa gusa. Ni uburyo buba bwatuma akomeza gutinda mu kabari. Reba imvugo ushyira imbere niba ari iyo mvuze, uhindure! Niba atari yo ushakire mu bindi. Kuko biragaragara ko yishimiye akabari kurusha uko yishimiye kuba ari mu rugo. Niba ageza saa cyenda za mu gitondo ndacyeka ko nta byishimo akibona mu rwe. Shaka uruhare rwawe n'iyo rwaba ari ruto uruvaneho! Irinde cyane cyane kumuvugisha nk'uko wavugisha umwana wakoze amakosa. Birasaba igihe kitari gito kandi n'ukwihangana guhamye. Komeza usenge kandi wirinde kumuha rubanda cyane cyane abakunze kwibonamo abakiranutse baruta abandi! Bagishe inama ariko wirinde kubamuteza! Uburyo umuntu akoramo ibintu ni ingenzi!!! Kanda hano umusubize
Ndibaza ko waba uganira na we umwereka amakosa gusa. Ni uburyo buba bwatuma akomeza gutinda mu kabari. Reba imvugo ushyira imbere niba ari iyo mvuze, uhindure! Niba atari yo ushakire mu bindi. Kuko biragaragara ko yishimiye akabari kurusha uko yishimiye kuba ari mu rugo. Niba ageza saa cyenda za mu gitondo ndacyeka ko nta byishimo akibona mu rwe. Shaka uruhare rwawe n'iyo rwaba ari ruto uruvaneho! Irinde cyane cyane kumuvugisha nk'uko wavugisha umwana wakoze amakosa. Birasaba igihe kitari gito kandi n'ukwihangana guhamye. Komeza usenge kandi wirinde kumuha rubanda cyane cyane abakunze kwibonamo abakiranutse baruta abandi! Bagishe inama ariko wirinde kubamuteza! Uburyo umuntu akoramo ibintu ni ingenzi!!! Kanda hano umusubize
REKA NONEHO NGERE KURI TEKINIKE WAKORESHA UGAHINDURA UMUGABO WAWE. .1. Tangira guhera uyu munsi UMWEREKE URUKUNDO RUHANITSE: Nubwo umukunda, ariko ntibihagije : BIMWEREKE. (Nta muntu numwe UTANYURWA NO KUGARAGARIZWA URUKUNDO) .2. Mugaragarize ko UMWUBASHYE RWOSE. ( Kora uko ushoboye ushake ibyo wakora byose byamwereka ko WAHAGURUKIYE KUMUGARAGARIZA KO UMWUBASHYE CYANE.) >> Mu bintu binezeza cyane umugabo, nta cyaruta kubona ushishikariye kumwubaha. .3. INSHINGANO Z'ABASHAKANYE , mwereke ko uzitayeho cyane kurusha uko wazitagaho. ( Aha ho nushyiramo imbaraga nyinshi, umutima w'umugabo wawe uzawigarurira vuba cyane.) (Abagore b'abarokore bakunze KWANGA KWEGERA ABAGABO BABO IYO BASOMYE KURI KA VINO ! Barahunga bakajya kuryama mu cyumba cy'abashyitsi, cga bakaryama BIFUREBYE muri couvre lit, ngo " satani y'umwuka w'inzoga atabinjiramo") >>Niba nawe ari ko uteye, HEHE no kuzahindura umugabo wawe ! >> Byishyiremo bikujyemo byanze bikunze: NAZA YAGASOMYE, UMWEGERE, UMUGARAGARIZE KO UMUKUNDA, ( Birumvikana ibizakurikiraho) .4. Nihashira nk'ibyumweru 2, umufashe neza rwose, Uzamubwire ko ushaka ko mwasohokera AHANTU HIHEREREYE, ko hari ibintu ushaka ko muganira. ( Numvise mufite no ku gafaranga !) >> Ibintu nkibi ugomba kubimubwirira ahantu MWISANZUYE CYANE, kandi mufite IGIHE GIHAGIJE cyo kuganira. .5. Nimugera aho hantu, NTUZAMUBUZE KUNYWA ICYO ASHAKA. (Reka ubufana bwa "ntugafateho, ... ntugakoreho" Abakolosayi.2:20-23) >> Kumunywesha imitobe, kandi atayishaka, ni ugushaka kumutegeka, ni agasuzuguro gatewe n'ubufana. .6. Nimutangira kuganira, uzatangire UMUSABA IMBABAZI ku kuba waragize intege nke, ukajya umwinubira kuko yanyoye ku nzoga. Cga ku tundi tuntu wibuka wakoze tutamushimishije. (UTICISHIJE BUGUFI CYANE imbere y'umugabo NTIWASHOBORA KUMUHINDURA.) .7. Mubwire ko utifuza ko akubera umugabo gusa, ahubwo ko AKUBERA INSHUTI MAGARA, ugezaho ibibazo byawe byose. (NTIWAHINDURA UMUNTU UTAMWIZIRITSEHO, ngo mube nk'uduti dukubiranye) Biranoroshye, kuko watubwiye ko umugabo wawe ari UMUNYAMAHORO. ( Birakomeza ) Kanda hano umusubize
.2. ICYA 2: UGOMBA KWIRINDA KUBA UMUFANA. >> Umufana iteka NTA BWENGE ABA AFITE. Aba AHUMISHIJWE n'ibyo bitekerezo YIHEBEYE , akenshi by'ubupfapfa. * IRINDE GUFANA AMADINI N'INYIGISHO ZAYO. Imana irenze kure ibyo TUBA TWARAPAKIWEMO N'AMADINI. >> Nutagendera KU GUTEKEREZA NEZA IGIKWIRIYE, ahubwo ugashaka kuba imbata y'inyigisho z'idini yawe, NTABWO UZASHOBORA GUHINDURA UMUGABO WAWE. * Dufate urugero rw'ibyanditswe byera: Mu bisiraheli, byari BIBUJIJWE ko umuntu UTARI UMUTAMBYI, arya ku MITSIMA yo mu rusengero YEJEJWE . Ryari itegeko ry'Imana. DAWIDI yaje GUSONZA ubwo yahungaga Umwami Sawuli. Aho kunangurwa n'inzara, we n'abantu be batari abatambyi, BARIYE KURI IYO MITSIMA. Yesu ubwe avuga ko NTA CYAHA BAKOZE, NUBWO BARENZE KU ITEGEKO ry'Imana. ( Mariko.2:23-27 ) >> Imyumvire ya YESU yari itandukanye cyane n'imyumvire Y'ABAFARISAYO: Abafarisayo bo bumvaga AMATEGEKO ARUTA UMUNTU. Nyamara Yesu we, yumvaga UMUNTU ARUTA AMATEGEKO. Niyo mpamvu Yesu yavuze ati: « Isabato YABAYEHO KUBW'ABANTU, ntabwo abantu ari bo babayeho ku bw' i sabato.» (Mariko.2:27) ABANYAMADINI bo muri iyi minsi, imyumvire yabo ntaho itandukaniye rwose n'iyo abafarisayo bo mu gihe cya Yesu: >>Nabo bumva AMATEGEKO Y'IDINI cga Y'Imana ARUTA UMUNTU !! Nyamara siyo myumvire ya Yesu, kuko kuri we UMUNTU ARUTA AMATEGEKO. >> IBI NIBA UTABYUMVA, ukazashaka guhindura umugabo wawe ugendeye ku nyigisho z'amadini ya kirokore nsanzwe nzi neza, NTACYO UZAGERAHO NAMBA. Kanda hano umusubize
Mbere yo kukugezaho tekinike wakoresha uca umugabo wawe kuri icyo kigare cy'abasinzi, Ndashaka kumanza kuguha inama z'ibintu ugomba KWITONDERA, niba ushaka kuzagera ku ntego yo guhindura umugabo wawe. .1. Irinde KUMVA KO IBINTU BYOROSHYE. Hari abantu, kubera ubumenyi buke, bumva ko ibintu byose BIKEMURWA NO GUSENGA. >> Ibi si byo. Nubwo tugomba gusenga, ( nanjye ndi mu bantu basenga cyane, kandi bemera rwose imbaraga ziva mu gusenga no kwiyiriza ubusa.) nyamara tugomba KUGIRA UBWENGE. * Ibaze ufite UMURIMA UTERA. Waza kungisha inama, icyo wakora ngo umurima wawe were, nkakubwira ngo SENGA !! Sinzi niba iki gisubizo hari umuntu umwe nibura watubwira ko aricyo gikwiriye ! >> Igisubizo ku murima utera, ni UGUSHYIRAMO INYONGERA MUSARURO za ngombwa ( ifumbire,...) Hanyuma ukabona gusenga usaba Imana GUHA UMUGISHA UMURIMO W'INTOKI ZAWE. >> Dufate urugero rw'ibyanditswe byera. * Yesu AGABURIRA IMIGATI Abantu barenga 5.000. Ese imigati yayikuye MU BUSA ? Oya. YATUBUYE IMIGATI 5 yari ihari. * ELIYA kwa wa mupfakazi. Hari agafu gake gasigaye mu cyibo, n'utuvuta duke dusigaye. NI BYO IMANA YATUBUYE. (1Abami.17:8-16) * Yesu aha abantu vino mu bukwe bw'i Kana. Ese yakuye vino mu kirere ? Oya. Yahinduye AMAZI yari ASANZWE AHARI . >> Izi ngero zose ziratwereka ko Imana ITUBURA IBISANZWE BIHARI. >> Bityo nutagira icyo ukora, ukumva gusenga byonyine bihagije, uzaba uri umupfapfa: KORA, hanyuma usenge, USABA IMANA GUHIRA UMURIMO w'intoki zawe. (Birakomeza) Kanda hano umusubize
Madame manje kugushimira cyane kuko bigaragara ko uri umugore w'umutima, bitewe n'uburyo wihanganira umugabo wawe, kandi ntumwinube muri ibyo bigeragezo bikomeye arimo. Umwami wizeye azagufashe ukomeze kwihangana. >> Ndashaka kugerageza kukugira inama nk'umugabo ukuze w'igikwerere cy'imyaka 50, kandi wubaha Umwami Yesu, kandi wagiriwe ubuntu nawe bwo kuragwa agakiza. .1. Ibintu byazambye kera aho umugabo wawe yatangiye kugendana n'INSHUTI MBI. *1Kor.15:33: « Ntimuyobe, KWIFATANYA N'ABABI, konona ingeso nziza. » >> Nguko uko byagendeye umugabo wawe wari usanzwe ari umunyangeso nziza: KWIFATANYA N'ABASINZI byamukozeho ! >> Nawe wa mugore we, muri ako kababaro kawe, uramenye NTUZASHAKIRE UBUFASHA kuri ba bagore b'abapfapfa, batazakuyobya, bakubwira KWIHIMURA, NO GUSUZUGURA UMUGABO wawe. Uramenye ! .2. Igihe cyose umugabo wawe azaba akigendana na CYA KI GROUP CY'ABASINZI cyamugushije, kwizera ko azahinduka ni ukwibeshya, ni ukwiha ka morali gusa. >> Shaka tekinike zose wakoresha Zo KUMUTANDUKANYA N'ICYO KI GROUP. ( ariko mu bugwaneza, n'urukundo rwinshi, no kubaha rwose umugabo wawe.) >> Icyo ki group ushoboye ku kimucamo, urugamba waba urutsinze hafi 90% ahari ! (Muri comments zindi ndagerageza kukwereka tekinike zimwe wagerageza.) Kanda hano umusubize
Maman rwose ntakibazo ufite habe namba.NGO umugabo yanyweye koko ukagisha inama???ntagukubita,ntanshoreke ajyamwo,ntakwicisha inzara ubwose ufite ikihe kibazo koko???impamvu ahubwo inzoga azinywa cyane niwowe ubitera umuteza abantuuuu NGO yanyweye.ahubwo jya unamugurira nawe usomeho niryo fuhe ufite.abarokore bamwe nabamwe simugakabye Kanda hano umusubize
senga senga senga srnga Kanda hano umusubize
senga senga senga srnga Kanda hano umusubize
Umukobwa ukuze cg umugore washatseho ndamushaka ngo twubake utugo twembi jya kuri 0739910317 iri whatsapp cg ukoreshe sms Nubisha unaterefone.Murakoze Kanda hano umusubize
Ihangane nyine,wibuke yamagambo abagiye kurushinga bavugira imbere yababasezeranya bati:Tuzabana mubibi nibyiza. Mubuzima ibibi nibyiza bigenda visimburana.Ndumu maman mugenzi wawe,maze imyaka 20 nubatse,sukutunva uburemere bwikibazo ufite,ariko ngereranije ibyo naciyemo nikibazo ufite navuga ko ikibazo cyawe cyakwihanganirwa.Ihangane nujyawunva bikurenze wegere abantu waruhukiraho,cg bakwigisha uko ugomba kubana nikibazo nkicyo kuko kurundi ruhande urunva ko abana ari wowe batezeho gukomeza ubuzima .irinde kugwa muri depression,batazakubura nawe.Gusenga nibyo ariko ntibihagije.courage,bizashira. Kanda hano umusubize
Rushaho gusenga kandi umwereke ko ucyimukunda kandi uresheho kumwitaho kurusha uko wamwitagaho mbere kandi uganirize abana cyane nabo bazagufasha kumuhindura ex, mushobira kumenyera yaminsi akunda kujya mukabari mugatekaneza kandi ukumubwira ko umwana wifura amushaka. Kanda hano umusubize
Yesu ashimwe mwene data,ntucike intege ngo uterere iyo komeza umuganirize kandi uce bugufi kuko satani yaramuhagurukiye,kandi ukomeze amasengesho ushake n'abanyamasengesho bambaye imbaraga z'umwuka wera bamusengere kuko satani ntabwo yishimiye imibanire yanyu murugo n'uburyo mukorera Imana.Mwihangane kdi mukomere mumwami. Kanda hano umusubize
Twara ibintu buhoro kubera utarabimenyera,wimutererana cg ngo umuteze abana kuko bo bakurikiza uko babona umwitwaraho naho kunywa ntacyo bizagutwara numwerekako utamucira urubanza!!!! Kanda hano umusubize
Pole Madame.Ihangane kuko inzoga zisenyera abagore benshi.Nubwo imana yemerera abantu kunywa inzoga nkeya nkuko tubisoma muli Tito 2:3 na 1 Timote 3:8,Bible ivuga ko abasinzi batazaba mu bwami bw'imana (1 Abakorinto 6:9,10).Ndetse imana iha inzoga nkeya abantu ikunda.Byisomere muli Gutegeka 14:26 na Yesaya 25:6.Nanjye nali umurokore.Ariko nsanze ko kuba umurokore bitavuga kureka inzoga (nkuko bamwe bibeshya),ubu nsomaho gake kuko imana ibyemera.Iyo udashoboye kunywa INZOGA nkeya,ugomba kuzivaho.Hali abagabo benshi bameze nk'umugabo wawe.Uzagenzure neza niba atajya no mu bagore kuko akenshi niko bigenda.INAMA nguha,ihangane utegereze wenda azazireka.Komeza usenge,ariko wibaze niba usenga imana y'ukuri,itari Ubutatu nkuko benshi bavuga.Imana dusenga,ni SE wa Yesu witwa Yehova (Yeremiya 16:21).Yesu ubwe,yavuze ko SE amuruta (Yohana 14:28).Naho Yesu akaba UMUGARAGU w'imana nkuko Ibyakozwe 3:13 havuga.Yesu ubwe yadusabye gusenga SE wenyine nkuko Matayo 4:10 havuga.Irinde kuregera umugabo wawe Pastors b'aho usengera,ahubwo umwiyegereze cyane,umufate neza.Muteteshe wenda azazireka. Kanda hano umusubize
Reka nkugire inama: Ibyabaye n'ibikomeje kuba ku mugabo wawe n'ibitero bya shitani gusa. 1. Icyambere nuko yaguye akava mugakiza ariko nukomeza kumusengera no gufatanya n'abandi gusenga Imana izamugarura 2. Iyo bimeze bityo ntabwo ucika intege kuko igihe n'ik'Imana. ntuzarambirwe gusenga n'aho byatinda 3. Ntuzigere umwuka inabi cyangwa ngo ukomeze kumubwira amagambo menshi kubera iyo mpamvu. bifate ko ari ishyano wagushije ubundi usenge gusa. kabone n'iyo yaba ataha igicuku. ineza yawe irakenewe mubihe nk'ibyo urimo Hagarara mu kigeragezo neza nk'umugore w'intwari, umugabo azongera akizwe kandi neza kurushaho. Kanda hano umusubize
Ca mu ncuti ze wumva zakumva maze nazo zimugufashe kd iyo nzoga zimunaniye wajya no mu baganga bakagufasha ku mukuramo izo doze Kanda hano umusubize
Nimuganire N Umugabo Hari Icabimuteye Wosanga Umugore Abitemo Uruhare Kanda hano umusubize
Nimuganire N Umugabo Hari Icabimuteye Wosanga Umugore Abitemo Uruhare Kanda hano umusubize


c: text/html

text:
Isange Technology
BRIDGING THE DIGITAL DIVIDE
IKORANABUHANGA MU RURIMI RWAWE
Gezwaho ikoranabuhanga mu rurimi rwawe, bigufashe kurisobanukirwa kurushaho.
UDUSHYA BURI GIHE
Gezwaho udushya twa buri gihe mw’ikoranabuhanga, ntusigwe inyuma.
NOZA IMIKORERE
Noza imikorere yo mu kazi no mu mibereho bya buri munsi wifashishije ikoranabuhanga
SERIVISE
Gezwaho serivise Z’ikoranabuhanga zigufasha kongera umusaruro mubyo ukora.
Turi Ba nde?
Isange Technology ifite intego yo gutandukanya umwanya uri hagati y’abantu bakoresha ikoranabuhanga n’abatarikoresha cyane cyane Mu Rwanda, bose bakisanga mu gatebo kamwe k’abafite ubushobozi bwo gukoresha iryo koranabuhanga.
Dusakaza ubumenyi bw’ikoranabuhanga ndetse tukanabaha n’izindi serivisi z’ikoranabuhanga mwifuza mu rurimi rworoheye buri muntu kumva kugirango twumvikanishe ubusobanuro bw’imikorere y’ikoranabuhanga hatabayeho imbogamizi y’ururimi. Abadafite ubumenyi buhagije mw’ikoranabuhanga twiyemeje kubafasha ngo nabo bagire ubumenyi bukenewe mu kunoza imikorere yo kwiteza imbere bifashishije ikoranabuhanga kuko igihe tugezemo ni igihe cy’aho Ubumenyi, cyane cyane bw’ikoranabuhanga aribwo buyobora ubukungu n’iterambere by’igihugu icyo aricyo cyose iyo bushyizwe mu mikorere ya buri munsi y’akazi ndetse n’imibereho.
Intego Yacu
Intego yacu ni ugufasha umuryango nyarwanda kwisanga mw’ikoranabuhanga ku kigero kiri hejuru, tubagezaho inyigisho na serivise by’ikoranabuhanga mu rurimi rworoshye kumva.
Imyizerere
- Muri Isange Technology twizera ko muri iki kinyejana imbaraga zo mu mutwe zikora kurusha imbaraga z’igihagararo.
- Gukorana ubwenge tubirutisha gukorana imbaraga
Indangagaciro
Indagagaciro zacu ni izi zikurikira:
- Kunoza umurimo
- Kubaha abantu bose
- Kwakirana yombi abatugannye
- Kwita ku mukiriya nk’umwami
- Gukorera mu mucyo
Uko Dukora
Muri Isange Technology Twubahiriza igihe cyane, iyo hari igikorwa(projet) tugomba gukoraho, turabanza tukayipangira gahunda z’ibiri bukorwemo, n’igihe buri kimwe kigomba gukorerwa, ubundi tukabishyira mu bikorwa buri kimwe mu gihe cyagenewe.

robotstxt: allowed

filter: keep


text:
Rusizi: Abarokotse jenoside yakorewe abatutsi mu mucyahoze cyitwa mibirizi bavuga ko hari amatariki     batazibagirwa
Bamwe mubarokokeye  Jenoside yakorewe abatutsi mucyahoze ari komine cyimbogo muri segiteri ya mibirizi , ubu ni mu karere ka Rusizi mu murenge wa Gashonga,  bavuga ko batazibagirwa amatariki ya 18, iya More...
Gicumbi – Imiyoborere myiza yatumye amenya kuvuga igifaransa
Mukarunyange Antoinette ubu abasha kuvuga igifaransa Imiyoborere myiza iri mu bintu bifasha abaturage kugera ku iterambere ndetse bamwe rikabafasha kugira ubumenyi, umwe mu bageze mu zabukuru wo mu karere ka Gicumbi More...
Mwendo: Bibutse ku nshuro ya 20 jenoside yakorewe Abatutsi
Abaturage b’umurenge wa Mwendo mu karere ka Ruhango, ku wa Gatandatu, tariki ya 21/06/2014 bifatanyije mu muhango wo kwibuka ku nshuro ya 20 jenoside yakorewe Abatutsi muri uyu murenge maze bashimangira ko More...
Mutendeli: Kwibuka nyako ni ukwibuka wiyubaka mu mutima-Padiri Viateur
Nyuma y’aho abakirisitu yayoboraga ari padiri mukuru wa paruwase Bare iri mu mu renge wa mutendeli, akarere ka Ngoma  bamwiciye abakiristu bagenzi babo imbere, padiri Bizimana Viateur abona ko kwibuka More...
Ruhango: Hashojwe icyunamo hibukwa abajugunywe mu mugezi wa Kiryango ari bazima
Imiryango ifite ababo bajugunywe muri uyu mugezi bahashyira indabo Ubwo hasozwaga icyunamo tariki ya 13/04/2014, mu karere ka Ruhango cyashorejwe ku mugezi wa Kiryango, mu kagari ka Kubutare mu murenge wa Mwendo, More...
Rwanda | Ngororero: Arashima ubuyobozi bwamukuye mu muhanda bukamwigishiriza i Wawa
Umusore witwa Bugirimfura Jean Claude SANGWA utuye mu kagali ka Bweramana mu murenge wa Muhororo ho mu karere ka Ngororero arashimira Leta ko yamukuye mu buzima bwo mu muhanda maze ikamwohereza ku kirwa cya WAWA More...
Huye: Batangiye kwegeranya ubuhamya kuri jenoside
Mu gikorwa cyo kwibuka no gushyingura mu cyubahiro abaguye mu Murenge wa Mukura bazira jenoside cyabaye ku wa 23 Kamena,2012 hamuritswe n’igitabo gikubiyemo ubuhamya na lisiti y’abazize jenoside bari More...
Guhungira i Musha tukaharokokera byatubereye inzira y’Umusaraba-Abarokokeye Musha ya Rwamagana
Uwimana Colletta na bagenzi barokokeye i Musha muri Rwamagana baravuga ko bariho ariko baranyuze mu nzira y’umusaraba bahuriyemo n’ububabare bwinshi, bakaba bakigendana intimba n’agahinda More...
KARONGI: Ubuhamya ntibugomba gutangwa n’abacitse ku icumu gusa – Kayumba Bernard, Umuyobozi w’akarere ka Karongi
Ifoto: Umuyobozi wa Karongi, Kayumba Bernard (imbere) Igihe kirageze ngo abakoze jenoside n’abandi batayigizemo uruhare ariko bayirebesheje amaso nabo batinyuke batange ubuhamya kubyo bakoze cyangwa babonye. More...


text:
Menya impamvu ugomba kurya Avocat buri munsi
Inyigo nshya yakozwe n’abashakashatsi mu by’ubuzima bo muri Leta zunze Ubumwe z’Amerika igaragaza ko kurya avoka buri munsi ari uburyo bwiza bwo kurwanya ibinure byinshi bidakenewe mu mubiri w’umuntu cyane iyo ifashwe ku buryo buhoraho kandi neza. Iyi nyigo igaragaza ko avocat ifite ubushobozi bwo guhindura umubiri buruta ubwo kurya salade n’isupu. Ubwo bushobozi ngo avoka ibukura ku kuba yifitemo ibishongesha ibinure biba bisanzwe mu mubiri w’umuntu hamwe na Vitamini E.
kurya avoka buri munsi ari uburyo bwiza bwo kurwanya ibinure byinshi
Ikinyamakuru cy’umuryango w’Abanyamrika wita ku Buzima (Journal of the American Heart Association) dukesha iyi nyigo, kivuga ko uretse ibyo kandi ngo avocat igira n’akamaro kihariyeho ko kurwanya gusaza k’uturemangingo ndetse ikanarwanya kanseri zimwe na zimwe.
Kugira ngo bagere kuri ibyo, aba bashakashatsi bagenzuye amafunguro y’abantu 45 muri bo harimo abafite umubyibuho ukabije mu gihe cy’ibyumweru 2; baje gusanga abantu barya avoka buri munsi barabashije kugabanya ibinure mu mibiri yabo ku buryo bufatika kandi mu gihe gito.


text:
Urwenya: “Tuza Mwana Wa!”
“Tuza Mwana Wa!”
Umusore wari umaze kuba umuherwe yagize atya yiha gahunda yo kwishyura mama we ineza n'urukundo yamweretse kugeza akuze, ni uko yegera mama we amubaza icyo yamukorera ngo abashe kumwishyura, mama we aramubwira ati “ntacyo rwose humura si ngombwa kunyishyura kuko byari inshingano zanjye nk'umubyeyi.”
Umusore nawe rero yiyumvagamo ubushobozi bwo kwishyura mama we akomeza kumuhatira kumubwira icyo yamukorera ngo amushimishe, amwishyure ineza n'urukundo yamuhaye bigeze aho mama we yemera kumubwira icyo yamukorera!
Yaramubwiye ati “mwana wanjye, nk'uko twararanaga ukiri gato nkakwitaho ngo uticwa n'imbeho nkakuba hafi ijoro ryose, nawe uyu munsi uze turarane kandi unyereke impuhwe n'urukundo nk'uko nanjye nabigukoreraga!”
Umusore yaremeye aratangira ku mugoroba asasa aho we na mama we baza kurara, umukecuru nawe mbere yo kuryama afata amazi amena ku ruhande rumwe rumwe rw'uburiri aricecekera!
Mu kujya kuryama nyamusore acunga uruhande rudatose aba ariho yiryamira, umukecuru aremera nyine aryama ahatose! Bigeze mu gicuku wa musore asohotse gato, umukecuru afata amazi amena kuri rwa ruhande umusore yari aryamyemo bose arahatosa!
Mu kaguruka kuryama, umusore ararakara abura aho aryama atangira gutonganya mama we! Mama we ati “TUZA MWANA WA! Naraye amajoro ku bwawe, wanyaraga ku buriri nkakuraza ahazima nkaryama ahatose, imyenda nkarara nyiguhindurira ijoro ryose uko uyihindanyije, none dore wowe ijoro rimwe rirakunaniye!”
Shyiraho Igitekerezo!
Subscribe to: Post Comments (Atom)


text:
Mu rwego rwo kuzamura Ikoranabuhanga mu Karere ka Rulindo, Akarere kiyemeje kuzamura gukoresha ICT n’igikoresho mu mitangire myiza ya serivise, ndetse no guhanahana amakuru hifashishije. Muri rusange ICT mu karere ka Rulindo ikubiye muri bimwe mu bikorwa bikurikira:
ELECTRONIC FILING
Hagamijwe guca akajagari mu micungire y’amadosiye yo mu biro by’ubutaka, Akarere ka Rulindo kashyize ho uburyo bwo kubika amadosiye agaragara mu bubiko (Archive) bw’Akarere. Ubwo buryo bukaba bwarashyizwe ho kubera ibura rya hato na hato ry’amadosiye yo mu biro by’ubutaka, aho wasangaga abaturage binubira ko dosiye zabo zibura. Kuri ubu dosiye zose ziri muri ‘Archive’ zabitswe neza muri ‘database’ bityo bifasha abakozi bakeneraga kujya gufata yo dossier y’umuturage kugira ngo amuhe serivise bidasabye ko aba ayifite mu ntoki.
INTERNET USAGE
Mu gihe igihugu gishyira ingufu mu bijyanye n’ikoranabuhanga hashingiwe kuri internet, Akarere ka Rulindo ntikatanzwe n’ikoreshwa rya Internet haba ku karere ndetse n’Imirenge. Kuri ubu, Akarere gakoresha internet ya Fiber optic, kakaba gafite bandwith ya 10 MB mu Minsi yavuba hakaziyongeraho internet ya 4G, Imirenge 13 yamaze gukorerwa installation ya internet igize akarere mu minsi mike ikazagezwamo internet ya ‘Wireless’ na modem.
ICT INFRASTRUCTURES
Akarere ka Rulindo gafite ibikoresho bitandukanye nka Servers, Computers (Desktops & Laptops) , UPC, Printers, Photocopiers, Scanners, Air Conditions, Switches na Access points bikaba bikurikiranwa (‘maintenance’&‘reparation’) umunsi ku munsi.
VIDEO CONFERENCE
Hagendewe ku byifuzo byo gukora inama zihuza Uturere na za Ministeres hadakozwe ingendo zitandukanye, Akarere ka Rulindo gafite icyumba cya Video Conferences gifasha kwitabira inama zitandukanye zihuza Local Government na Central government.
DOCUMENT TRACKING SYSTEM
Nk’uko imyanzuro ya GAKO retrait yasabye ko Uturere twose tugira uburyo bwo kumenya uko inzandiko zigenda zihererekanywa,
Akarere ka Rulindo kashyizeho “E-tracking system” ikaba ari porogaramu ifasha kumenya uko inyandiko zinjira zigera kubo zigenewe bidatwaye igihe kirekira. Ibi byoroshya akazi kandi bigatuma n’amabaruwa asubizwa mu gihe kitarambiranye.
KNOWLEDGE HUB
Bitewe n’uko Akarere ka Rulindo kiyemeje kugeza Ikoranabuhanga kubaturage bose Akarere ka Rulindo kashyize ibyumba 25 mu Mirenge itandukanye abaturage bakaba babyigiramo ikoranabuhanga ribafasha mu buzima bwa buri munsi.
MULINDABIGWI Jean Baptiste
Umukozi ushinzwe Ikoranabuhanga


text:
Umuryango World Relief wasoje ibikorwa byawo wakorega mu karere Kayonza. Umuhango wo kubisoza wabereye mu cyumba cy’inama cya Home Land MOTEL i Kayonza. Nk’uko bitangazwa n’ushinzwe ibikorwa byo kurwanya SIDA muri uwo muryango, NTAKIRUTINKA Fred, ngo guhagarika ibikorwa byabo si uko abanya Kayonza bageze kuri byose, ngo ni uko inkunga bari bagenewe yarangiye ngo baramutse babonye andi mafaranga bagaruka. umuyobozi w’akarere wungirije ushinzwe imibereho myiza, MUTESI Anita arisimira cyane umusanzu batewe na World Relief warabanyuze aboneraho no gusaba urubyiruko kujya bashyira mu bikorwa inama basigiwe n’uwo muryango.
Tubabwire ko World Relief ikorera hirya no hino ku isi, ukaba wibanda ku bikorwa by’ubuzima n’uburezi.
NTWALI Aloys G.


text:
Nyuma y’imyaka irenga cumi n’itanu ribaye, itsembabwoko ryibasiye Abanyarwanda b’Abatutsi riracyizimba mu ndanguruzi z’amashusho n’ubumenyi zerekeye ako gahugu gato ko muri Afurika yo hagati kabarurwamo abaturage bakabakaba miliyoni icumi. Na none, ubuhahamuke bwatewe n’amahano yo muri 1994 bukomeje kuranga ubuzima n’imyitwarire y’abaturage b’U Rwanda, kimwe n’amahanga yanze kugira icyo akora ngo ahagarike ubwicanyi kirimbuzi.
Muri kino gihe ikigaragara nyamara ni icyuho cy’urujijo kirangwa ku ruhande rumwe n’ukuntu ibikorwa byo gusana igihugu mu maguru mashya n’ishoramari ritubutse byahinduye ku buryo budasubirwaho imisusire – cyane cyane y’imigi –, nyamara ku rundi ruhande imiyoborere ya politiki ikarangwa n’igitugu gikabije. Ingaruka y’icyo cyuho ni uko “amarangamutima” akomeza kugira Abanyarwanda ingwate aho guhoshwa n’amahindura akomeye mu rwego rw’ubukungu na politiki yimakajwe n’ingoma nshya yiganjemo Abatutsi. Icyo cyuho kiratangaje kubera ko abo bayobozi bashya intero yabo ari ugutsimbataza bidasubirwaho politiki bivugwa ko ari iy’“ukuri, ubutabera n’ubwiyunge” bakoresheje urusobe rutangaje rw’amabwiriza atagira ingano yo gushimangira “ubumwe bw’igihugu” mu nzira zikomatanya amareshyamugeni n’iterabwoba.
Icyuka giterwa n’amarangamutima gikomeje kwiganza gishobora gusobanurwa n’impamvu zitandukanye zizasuzumwa uko imitwe y’igitabo izagenda ikurikirana. Muri izo mpamvu zose ariko, iyo twatsindagira hano n’iy’uko kuva muri 1994 hakomeje kuba impaka zikarishye mu gusobanura ibyabaye. No kuri iyi ngingo kandi, n’ubwo habayeho anketi nyinshi na za komisiyo mpuzamahanga ndetse n’izo mu rwego rw’igihugu zigamije gutahura neza impamvu zateye itsembabwoko n’abarigizemo uruhare, byinshi mu byerekeye intambara yadutse mu Kwakira 1990 ntibirajya ahagaragara, nta n’ubwo yewe birasuzumwa ngo dushobore gusobanukirwa neza n’uruhererekane rw’ibikorwa byakuruye amarorerwa.
Bityo, kubera ko abafata ibyemezo mu rwego mpuzamahanga bagize akagambane kadasobanutse ko kwanga ko umurimo wo gucukumbura ukuri ugera ku mwanzuro nyakuri mu gihe ubutegetsi bushya bwo buhihibikanira kurandura ikintu cyose ndetse no guca intege abatangabuhamya bashobora kugira icyo banyuranyaho n’ibitekerano byo “kubohora igihugu” ubutegetsi bukwirakwiza, intambara ikomereza mu rwego rwa poropagande. Ubutegetsi buri i Kigali bukura ishingiro ryabwo ku nsinzi y’intambara bwarwanye n’abo bwita “abajenosideri” [abakoze itsembabwoko]. Buhoza kandi ku nkeke abantu bose barebereye itsembabwoko ntibariburizemo. Hagati aho, abagitsimbaraye ku gihande cy’abagize uruhare mu itsembabwoko nabo ni ko bamagana imyitwarire ya mpatsibihugu y’igihande cyatsinze intambara, haba imbere mu gihugu cg se mu rwego rw’akarere. Mu gusibanganya cg se kubonera inyoroshyo cg insobanuro amabi bakoze, bibanda mu gukoresha ukuri gucagase iyo bashyira hanze ibintu byazinzikiranywe cg se byahakanywe.
Kugira ngo umuntu yumve neza imvo n’imvano y’umwihariko udasanzwe w’ibibera mu Rwanda, ni ngombwa kwibutsa ko ishyamirana ririho rifitanye isano n’inzira za politiki igihugu cyanyuzemo kimwe n’amakosa yagiye akorwa mu kuzisesengura. Umurimo usumba iyindi rero muri iki gihe ni ukugaragaza ingingo z’“ukuri” zidashidikanywaho cg izikigibwaho impaka uko imyaka itashye n’uko ubushakashatsi bugenda butera intambwe. Izo ngingo zimaze kuba nyinshi bihagije kandi zirasobanutse ku buryo zishobora kurema imbata yo gukora isesengura rigiye umujyo umwe. Mbere yo kwadukira uwo murimo, reka tubanze twibutse amwe mu mateka y’imyaka ya nyuma ya Repubulika ya Kabiri, dore ko ari bwo ibintu byabirindutse.
Ku itariki ya mbere Nyakanga 1987, imihango yo kwizihiza isabukuru y’imyaka 25 y’ubwigenge bw’U Rwanda yitabiriwe n’abashyitsi basaga ijana bahagarariye ibihugu n’imiryango mpuzamahanga, bose mu nzego zinyuranye barimo bahurizaga ku gushimagiza ibikorwa ako gahugu kangana urwara kagezeho mu guteza imbere ubukungu n’imibereho myiza y’abaturage. Mu buryo bwaguye kandi butagononwa, bishimiraga uko ingoma ya Habyarimana ishyira mu ngiro inshoza nshyashya y’“imiyoborere” yari ishyizwe imbere n’imiryango y’ubutwerane mpuzamahanga yashakishaga abanyeshuri b’indatwa bo kubera isi yose urugero mu by’amajyambere.
Ku buryo bw’igereranya, uretse imigenzo ya nyirarureshwa yo kwiyerekana no kubeshyana isanzwe iranga ububanyi mpuzamahanga, ibirori byabereye i Bujumbura kuri uwo munsi byo kwibuka isabukuru y’imyaka cumi ya Repubulika ya Kabiri mu Burundi ntiyari ishamaje na busa. Ubutegetsi bwa koloneli Jean Baptiste Bagaza bwari mu marembera (bwaje guhirikwa n’abasirikari ku itariki ya 3 Nzeri uwo mwaka) kandi ikinyuranyo cyari kinini : Mu gihe i Burundi inzego zishinzwe umutekano zari zimaze kuba ruvumwa kubera kurunda abantu mu magereza, mu Rwanda Juvénal Habyarimana yari amaze gusinya iteka rya perezida ritanga imbabazi, arekura imfungwa zigera ku bihumbi bine. Ku buryo budashidikanywaho, niba Habyarimana atari we wari ku ibere ry’amahanga, byibura ni we amahanga yabonaga ari “Misekigoroye” mu banyagitugu batatu bari batezweho kubumbatira umutekano mu karere (Bagaza, Habyarimana na Mobutu muri Zayire).
Ishingwa rya Repubulika ya Mbere mu Rwanda iyobowe na perezida Grégoire Kayibanda ryadutse mu ruhando rw’intambara zo guharanira ubwigenge, nyuma y’ihirima ry’ingoma ntutsi ya cyami yari yaratsimbatajwe n’igikoloni cy’Ababiligi. Muri Nyakanga 1973, koloneli Juvénal Habyarimana yakoze kudeta avanaho iyo Repubulika ya Mbere.
Mu gushyira imbere imigambi y’amajyambere, ingoma ya Habyarimana yongerewe ingufu n’inkunga igaragara y’ibihugu byose by’i Burayi, uhereye ku Bubiligi n’Ubufaransa, ukongeraho Ubusuwisi na Kanada ndetse n’inzego z’ubutwererane bw’ “iterambere” zo mu bihugu by’amajyaruguru y’Uburayi.
Nanone kandi hariho inkunga itubutse y’ibigega mpuzamahanga (kuva ku Muryango w’ubumwe bw’Uburayi kugeza kuri Banki y’isi yose), n’imiryango itegamiye kuri leta ivuye imihanda yose – yari yashyize U Rwanda ku mwanya wa kabiri wo kuba “paradizo ya Afurika” nyuma ya Burukinafaso – tutibagiwe cyane cyane na Kiliziya gatorika yari yarafatanije n’inzego za leta kuyobora igihugu kuva cyabona ubwigenge.
Nyamara ariko, ku buryo bushinze imizi, kwikundwakaza ku baturage ku buryo bw’igitsure kibakangurira kugira uruhare mu bikorwa, guhatira inshingano abafite uruhare mu bikorwa by’amajyambere, no kwiyegereza mu cyayenge rubanda rwo mu cyaro, ibyo byose byareshyaga abaterankunga bashyiraga imbere kutivanga mu bya politiki no kwizimba ku mikorere yihariye mu bihugu bikiri mu nzira y’amajyambere. Iyo mikorere ni yo yari ipfundo ry’ibitekerezo by’amashyaka aharanira demokarasi ya gikirisitu. Nguko uko U Rwanda rwabaye ikirangirire rwegukana izina ryo kwitwa “igihugu cy’abaterankunga ibihumbi”.
Nyamara rero, ibyo birori byo kwizihiza itariki ya 1 Nyakanga muri 1987 ni byo byashoje imyaka y’umudamararo ya Repubulika ya Kabiri mu Rwanda yagengwaga n’ishyaka-leta rya MRND (Muvoma revolisiyoneri iharanira amajyambere y’igihugu) na perezida fondateri waryo, Juvénal Habyarimana. Imyaka yakurikiyeho yabaye iy’ingorane zirimo kwizirika umukanda cyane mu by’ubukungu, kuvuka kw’ingaga z’abaturage [societe civile], gutera hejuru kw’ “impirimbanyi za demokarasi”, akaminuramuhini kaba igitero cyo ku ya 1 Ukwakira 1990 cya FPR, umuryango ukomatanya politiki n’igisirikari washinzwe n’Abatutsi bari barahungiye i Buganda mu gihe cy’imyivumbagatanyo yabimburiye ubwigenge. Hakurikiyeho intambara ndende yaje koreka igihugu mu mahano yakurikiye iyicwa rya perezida Habyarimana ku itariki ya 6 Mata 1994 ryakurikiwe n’amezi atatu y’imirwano ikaze ikiguzi cyayo kiba itsembabwoko.
Ikirari rukomatanyo n’ibirindurasesengura
Nyuma yo gutangaza ibyagezweho n’ubushakashatsi bwinshi nakoze ku makimbirane ya politiki yo mu karere k’Ibiyaga Bigari by’Afurika, ku ntambara no ku itsembabwoko byo mu Rwanda – ubushakashatsi bwerekanye ukuntu ari ngombwa kwihutira gukusanya ubuhamya bw’abacitse ku icumu n’abagabo bahagaze kuri ibyo bintu no kugaragaza ku buryo mbonera kandi budashogosha ubuhonyozi bwajyanye na byo —, uyu murimo uje wuzuriza ubwo bushakashatsi ariko kandi ufite byinshi biwutandukanya na bwo.
Mu rwego rwuzuzanya n’imirimo y’isesengura nakoze vuba aha ku makimbirane yo mu karere no mu Rwanda[1] kuri “politiki z’itsembabwoko” zakoreshejwe mu nzego za komini na perefegitura, mu bigo bigengwa na leta na za minisiteri[2], uyu murimo urasuzuma ukuntu intambara yo mu Rwanda yagenze mu rwego rusumba izindi : urwego rw’abayobozi n’abafata ibyemezo.
Ikirari kizibanda ku mikorere ya leta, urusobekerane rw’ubutegetsi rwadukanywe n’amashyaka menshi, imigendekere y’intambara mu rwego rwa politiki no mu rwa gisirikari (kurema amatsinda abogamiye ku ruhande rumwe, amacenga ya politiki, imishyikirano, ivugururwa ry’ inzego za leta, ubwicanyi bugambiriwe, gutega ibico, itsembatsemba, nb.). Igice kinini cy’iki gitabo birumvikana ko cyibanda ku ishyaka ryahoze ari rukumbi, nyuma y’icyeragati kigufi cy’amashyaka menshi yemewe ku ya 10 Kamena 1991 hakurikijwe itegekonshinga rishya ryari rimaze kujyaho. Nyuma y’ishyirwaho rya Guverinoma y’agateganyo ku itariki ya 9 Mata 1994, iryo shyaka [MRND] ryasubiranye ubutegetsi nyakuri hafi ya bwose. Ryihariye kandi ububasha bwo kuvugira “imbaga y’Abahutu” ryishingikirije ibyo gutabara igihugu cyari mu ntambara. Ikirari kizashingira ahanini ku myitwarire y’abanyapolitiki bamwe bakomokaga mu ishyaka rya MRND, bakaba kandi bari baragiye bakora imirimo ihanitse mu gihe cyose cya Repubulika ya Kabiri.
Kimwe n’ibindi bitabo byawubanjirije, uyu murimo urihatira cyane cyane kwerekana neza ibyabaye no gutahura ingamba zakoreshejwe. Uragereranya ubuhamya bwinshi cyane bwatanzwe n’abasivili n’abasirikari bagize uruhare mu byabaye. Uragenera umwanya mugari isesengura rya za “ajenda”, mu nyito zombi z’iryo jambo (amakaye yandikwamo ibikorwa, na gahunda y’imirimo ya ba nyirayo), n’isuzuma ry’imyitwarire y’abanyapolitiki n’abasirikari mu gihe cy’intambara n’itsembabwoko nyuma y’ihanurwa ry’indege ya perezida ryaciye umutwe inzego za leta.
Abazasoma iki gitabo bazagenda bibonera ibyiciro n’ibikorwa byari bitarasobanuka kugeza magingo aya cg byari bizwi nabi. Bazasobanukirwa cyane cyane ibijyanye no gusesengura imyitwarire y’abari ku isonga, imigambi bwite cg rusange kuri buri wese, n’uko buri wese mu bagize uruhare ku buryo bwa hafi mu byabaye yumvaga icyo intambara yari igamije. Ntitwasoza tutavuze ko ubu bushakashatsi bugamije guhuriza hamwe imbonerahamwe z’ingeri zitabarika z’ibyari byihishe inyuma y’iyo ntambara simusiga. Muri urwo rwego iki gitabo kirugurura amarembo mashya.
Irembo rya mbere rijyanye n’isesengura ry’urwego rw’abari bafite ubutegetsi mu gihugu n’urw’amashyaka yari ahanganye na bwo yaje kugabagabana — nubwo bitamaze kabiri — zimwe mu nzego za leta, igihe ubutegetsi bushingiye ku mashyaka menshi bwari bumaze kwemerwa muri 1991. Kuri iyi ngingo, ni ngombwa kwitabaza ikirari rukomatanyo kuko ishyaka rukumbi n’abayobozi baryo bagenzuraga kugeza icyo gihe impande zose z’ubuzima rusange, n’igice kinini cy’ubuzima bwite bw’abaturage b’U Rwanda. Ubwo bwiganze bwarakomeje no mu gihe cy’amashyaka menshi. Mu gihe cy’ubwiganze bw’amashyaka menshi – n’intambara – (1991-1994), ikibazo cyahoraga kigaruka mu mpaka zose cyari icy’uko abayobozi n’abayoboke b’iryo shyaka [MRND] bari barikubiye urujya n’uruza rw’ubutegetsi n’ubukungu, bityo bakanagira ubushobozi bwo gukuraho cg kugabanya ubwo bwikubire.
“Abo ku ruhande rwa perezida”[3] bakomeje kwiganza mu butegetsi bw’igihugu, kandi n’amashyaka atavuga rumwe n’ingoma iganje yagenaga amatwara yayo abanje kureba uko bahagaze. Uretse abari ku isonga ry’ ubutegetsi, ahandi hose abaturage binjiye mu rujya n’uruza rw’agatereranzamba k’inkubiri yapfubye yo gushimangira imikorere ya demokarasi mu ngeri zose z’imibanire y’abaturage. Iyo nkubiri yagendaga ikaza cg itakaza umurego hakurikijwe uko intambara [hagati y’ingabo za leta n’Inkotanyi] yagendaga ndetse n’igipimo cy’ingufu z’impande ebyiri z’ingenzi zari zishyamiranye : ubutegetsi bwa perezida (bwamaganwaga i Kigali), n’inyeshyamba z’Abatutsi. Izo mpande zombi ntizemeraga na gato ko habaho ubwisanzure bw’amashyaka zitashoboraga kugenzura n’igabana nyakuri ry’ubutegetsi. Kubera ingingo z’isesengura zibonetse vuba aha[4] z’uburyo FPR yayoboye intambara, ubu noneho dushobora kumenya ku buryo buhamye uko ibintu byari byifashe muri icyo gihe. Nzagira n’icyo mvuga ku banyamahanga, abo mu karere n’abo mu mahanga ya kure, ari abikorera ku giti cyabo n’abakorera leta, bagize uruhare rusa n’urutaziguye mu byabaye. Nubwo ntagamije gucukumbura iby’izo mpande zose, nzerekana aho zagiye zigonganira ku buryo budashidikanywaho.
Ku buryo bufatika, nzihatira gusesengurira hamwe amakimbirane y’abamaraniraga ubutegetsi imbere mu gihugu n’intambara kirimbuzi hagati ya leta n’Inkotanyi ; uko amezi yahitaga andi agataha, uruhande rwa mbere rwibumbiye ku basirikari bakuru b’intagondwa bo mu majyaruguru bakamiwe na Repubulika ya Kabiri, naho urwa kabiri rwari rugizwe n’ingabo za FPR. Byumvikane ko kuva mu Kwakira 1990 intego nyamukuru yo kugumana cg gufata ubutegetsi ari yo yashyamiranyije inyeshyamba z’Abatutsi b’impunzi zari zishinze ibirindiro i Buganda, amashyaka n’imiryango itavuga rumwe n’ingoma iganje byari byarashinzwe nyuma y’iyemerwa ry’amashyaka menshi muri 1991, n’ingufu z’ingeri zitandukanye zari zibumbiye hamwe mu cyitwa “uruhande rwa perezida”.
Irembo rya kabiri rijyanye n’ibirindurasesengura. Mbivuze mu magambo yoroshye, kugeza ubu nari nashyize imbere ikirari cy’ibifatika, cyatangiriraga ku bikorwa kikaronda ba nyirabyo, kikagaragaza imyanya yabo, amasano n’uruhare rwabo mu byabaye. Ku bwanjye, mbona iki kirari cyari kiboneye mu kumvikanisha ukuntu imyitwarire y’abantu bo mu nzego zisumbana – muri rusange iziciye bugufi -, imirimo bashinzwe, urubibi rw’ ububasha bwabo, byashoboraga gusobanuka no gutandukanywa ku buryo butaziguye.
Ariko ibyo bitandukanye n’iby’abantu bari mu myanya ikomeye ifata ibyemezo mu butegetsi cg itanga amategeko ya gisirikari.
Icyari kibashishikaje ni ibikorwa byabo byakomatanyaga buri gihe intego yo kongerera ingufu umwanya wabo bwite mu rusobe rw’ubutegetsi no gukora ku buryo ubwo butegetsi bukomeza kuganza. Mu buryo rusange no ku rwego rwa buri wese, inyungu bwite z’umuntu ku giti cye n’ “inyungu zihanitse z’igihugu” zari uruvange. Urwo ruvange ndetse rwarushijeho gukomera cyane cyane ko abayobozi b’ingenzi badushishikaje hano bari bafite imyanya ikomeye cyane mu nzego ubutegetsi bwa Repubulika ya Kabiri bwari bushingiyeho ari na zo zashyiragaho amabwiriza yo kubungabunga imigendekere myiza y’ubuzima bw’igihugu. Bityo, abo bayobozi bahoraga bibwira ko bashobora gushyika ku myanya yo ku isonga, ndetse bakagira n’ “ubwamamare mu gihugu hose”.
Intambwe ya mbere aha ni ukumva neza iby’amacenga y’urusobe rw’ubuhake mu gihe cy’amarembera ya Rebubulika ya Kabiri n’uburyo bwihariye bwakoreshwaga mu guha imyanya no gutoranya abajya mu nzego za leta no mu mfuruka z’ubutegetsi aho buri wese yahataniraga inyungu ze. Intambwe ya kabiri ni ukumenya uburyo hashyirwagaho ingamba zo guhatanira imyanya mu ruhererekane rw’ubutegetsi no gufata ndetse no kugira ingufu mu butegetsi (kugira ijambo mu ishyaka no mu nzego za leta), mu by’imari n’ubukungu (imigabane inyuranye ku musaruro n’ikwirakwizwa ry’amafaranga, kugena ibikoresho no gusaranganya umutungo), mu gisirikari (gutunganya urunana rw’imikoranire, kugira ibitwaro bya hambavu), mu bubanyi n’amahanga (inkunga ya za ambasade z’ibihugu bikomeye n’iyabaterankunga) n’uko izo ngamba zahinduraga ayo macenga ndetse zigahindagura gahunda z’ibigamijwe.
Perezida Habyarimana yari we zingiro ry’urusobe rukomeye yari yarubakanye ubwitonzi ; nanone ariko na we ubwe yagengwaga n’urwo rusobe dore ko buri wese mu bagize urwo rusobe yabaga ari urubariro rw’ingoma iganje ariko nanone akaba yashobora kuba ipfundo ry’amashagaga yo kuyirwanya. Mu bihe by’amahoro, byari byoroshye gucunga amashagaga ya buri wese. Icya ngombwa cyari ugusaranganya ubukungu n’imyanya byafunguraga amayira yo kubigeraho no kubitubura,byombi bikagengwa n’ingufu z’amasano buri wese afitanye n’abagize ipfundo ry’urusobe rw’ubuhake. Bene ayo masano Juvénal Habyarimana yashoboraga kuyacikiza cg kuyagura uko abishatse.
Mu bihe by’inkubiri y’amashyaka menshi n’intambara, ingufu n’imicungire by’urwo rubuga byagiye bihindagurika uko iminsi ihita indi igataha. Bityo rero, uko ubutegetsi bwagendaga bujegera, kugenzura urwo rusobekerane byabaye ingorabahizi. Ku buryo bwihariye, intera z’ingufu za politiki buri wese mu bari bahanganye mu ntambara yashoboraga kuronka zari ziyongereye ku buryo bugaragara. Muri izo ntera z’ingufu, umuntu ashatse kuzitandukanya yavugamo uburyo “bwemewe n’amategeko”, imikorere y’irengayobora cg se isanzwe ibujijwe nk’ibikorwa “bya ruharwa”.
Kurema amatsinda y’insoresore mu mashyaka n’ubukana byakoranywe byerekana ku buryo bw’intangarugero uko ibintu byagendaga bifata intera ikabije : mu ikubitiro abayoboke b’amashyaka bashishikazwaga binyuze mu bikorwa by’imbonezamubano, uburezi cg imikino ngororamubiri; mu ntera yisumbuyeho abayoboke bashingwaga ibyo kubahiriza umutekano no gufasha mu bikorwa by’ikangurambaga ryamamaza ishyaka, kurema imitwe no gukora imyitozo ya gisirikari ; naho ku ntera ya gatatu, hadutse ibyo guhemba imitwe yitwaje intwaro n’inzego zikora “ku giti cyazo” no kwiyongera kw’udutsiko turangwa n’ibikorwa by’ubujura butihishira.
Nyamara rero, abahanganye bagize ubugizi bwa nabi intwaro yo kugera ku ntego zabo, icyari kuba “kwica amategeko” gihinduka igikorwa cy’intambara. Icyo gihe, “kwica amategeko” – gukwirakwiza no gukongeza urwango hagati y’amoko, guhungabanya imitungo n’abantu, gusahura, guhotora, kurema ibico, gutsembatsemba bikagera aho kurimbura abantu bo mu bwoko runaka ubita abanzi -, bifatwa nk’aho ari ngombwa mu mikorere yabo dore ko biba bishingiye ku byemezo by’ingamba zo kwirwanaho.
Kurundarunda ibyo bigufu n’ibikoresho byose byari byihariwe gusa n’abantu bari bafite ububasha kandi bashoboraga kurenga imiziro mboneramuco n’imigenzo y’igihugu kigendera ku mategeko. Ni muri ubwo buryo abategetsi cg abayobozi ba gisirikari bakoze ku bitwaro by’intambara by’amoko yose bateganya kandi bategeka kurimbura umuntu wese cg itsinda ry’abantu babonwagaho kubangamira imigambi ya politiki yari ishyizwe imbere.
Twibutse kandi ko urugomo n’ubutagondwa byabaye nk’umukino muri ako karere k’amajyepfo y’Afurika kashegeshwe n’uruhererekane rw’imidugararo ya politiki n’intambara z’imyiryane. Iyo midugararo irangwa n’intego zihora zihinduka yatangiranye n’inzibacyuho ziganisha ku bwigenge zapfubye, kenshi zagiye zijyana n’urugomo rurenze kamere rwahitanye abantu n’ibintu bitabarika (i Buganda, Santarafurika, Kongo-Zayire, mu Burundi no mu Rwanda, nh.). Iyo midugararo yagiye isembura kandi igakongeza indi yiyanditse mu gihe no mu nzibutso by’abanyagihugu, kuva ku isonga kugera mu nzego zose z’abaturage, buri wese ayifata nk’ibintu bisanzwe cg se bitagira gitangira.
Uko ibintu byari byifashe nyuma y’urupfu rwa perezida Habyarimana ku itariki ya 6 Mata 1994 byatumye abateye igihugu bahanika imihigo yabo, bityo bagomorora ingufu z’Ahahutu b’intagondwa bari bambariye guhangana imbonankubone na FPR n’Abatutsi guhera mu gihembwe cya kabiri cy’umwaka wa 1993. Mu masaha yakurikiye ihanurwa ry’indege, bariye karungu maze bakindagura abari ku isonga y’abanyapolitiki bacisha make batavugaga rumwe na perezida kugira ngo bafate ubutegetsi. Nyuma ubwo byari bimaze kugaragara ko amahanga (Minuar – Misiyo y’Umuryango w’Abibumbye yo gufasha U Rwanda[5]) yanze nkana ndetse ku buryo bw’akagambane kugira icyo akora, icyizere cy’imishyikirano yo guhagarika intambara ku bwumvikane cyahise kiyoyoka maze intambara ifata isura ya rurangiza : impande zombi zivugiraga ko ari “iya nyuma”. Nta rubibi na rumwe rwari rukibuza abashyamiranye guhitamo ibikoresho no kugira aho bagarukiriza ibikorwa byo kubageza ku ntsinzi.
Bityo rero, iki kirari gishingiye ku ngamba n’intego z’abari bashyamiranye kugira ngo kitwumvishe neza uburyo n’intera byakoreshwaga mu kugwiza ingufu uko ibyiciro by’intambara byagiye bikurikirana, kiranyura mu nzira itandukanye n’izisanzwe zikoreshwa mu gusuzuma ibikunze kwitwa mu mategeko “gucura umugambi” w’ubugizi bwa nabi cg “ubwumvikane” bwaba bwarabanjirije uwo mugambi. Dushingiye ku kwibukiranya neza ibyabaye, turerekana ku buryo budahinyuka ukuntu imigendekere y’intambara n’ibijyana na yo, iyubura ry’imirwano mu ijoro ryo ku ya 6 rishyira iya 7 Mata n’ishyirwa mu bikorwa ry’ itsembabwoko, bidashobora gusuzumwa intatane. Ibi bizadufasha cyane cyane gushobora kumenya ku buryo budahusha igihe itsembabwoko nyirizina ryatangiriye n’abatumye rishoboka.
Ubuhamya n’inyandiko : ingingo z’uburyo mbonera
Ubushakashatsi nk’ubu busaba kwigerera ku makuru y’ umwimerere no ku buhamya nyagaciro bw’abahagaze ku byabaye. Kurusha uko byagenze ku bitabo byabanje, nahawe umusanzu ukomeye n’abatangabuhamya benshi n’abagize uruhare rutaziguye mu byabaye. Ibi byaranyoroheye kuko nari nsanzwe ubwanye nzi benshi muri bo kuva mbere ya 1994.
Kuva muri 1979, mu murimo wanjye w’ubushakashatsi nari naragiye ngereranya ibyaro byo muri Afurika yo hagati, nkajya no mu butumwa kenshi cyane nk’inzobere y’imiryango mpuzamahanga cg se nyagihugu y’ubutwererane n’amajyambere (BIT, Banki y’Isi, PNUD, ubutwererane bw’u Busuwisi, nd.). Guhera mu myaka ya 1984-1986, imirimo yo gukurikiranira hafi gahunda z’amajyambere y’ubuhinzi mu Burundi no mu Rwanda yatumye mpamara igihe kirekire nyoboye anketi n’ubushakashatsi bunyuranye. Ibyo byose byatumye menya neza amakomini hafi ya yose yo muri ibyo bihugu. Muri ako karere 90 % by’abaturage batunzwe n’ubuhinzi ndetse n’abatagikozwa isuka bakomeza kwizirika ku butaka bwabo kavukire; kumara igihe muri ako karere byatumye ngirana umubano ukomeye kandi urambye n’imiryango myinshi ku mpande zombi z’umupaka, ndetse no ku buryo bwaguye, mu ntara zo hakurya mu burasirazuba bw’icyahoze cyitwa Zayire. Mu gihe amakimbirane yubuye muri 1987 bigatuma abimukira birukanwa igihiriri bagasubizwa mu bihugu byabo, nasabwe kwiga ku buryo bwimbitse ingingo nyinshi z’ayo makimbirane yabuzaga isinywa ry’Amasezerano yo kwishyira ukizana kw’ibintu n’abantu mu Muryango w’ubukungu w’ibihugu byo mu karere k’Ibiyaga Bigari (CEPGL, ihuriwemo na Burundi, Rwanda na Zayire). Kubera ibyo, nashishikariye ikibazo cy’abimukira (ba kera n’aba vuba) bimwaga uburenganzira bwo gutura n’ubwenegihugu. Nitaye cyane cyane ku ngaruka z’amakimbirane y’ukuntu impunzi amagana z’urunyuranyurane muri ibyo bihugu zari zitegereje, zimwe guhera muri za 1950, ko hafatwa umwanzuro ku kibazo cyabo bakamenya icyo bagenewe. Uretse inzego za leta, nashoboye kandi kubonana n’abantu benshi mu myaka ya 1990 babaga bitabiriye imishyikirano ibahuza n’abategetsi mu izina ry’amatsinda ya politiki atavuga rumwe na leta cg se ry’imitwe yitwaje intwaro yari ifite igice kinini cy’abayobozi n’abarwanashyaka bayo mu mahanga. Uruhare nagize mu mishyikirano n’inama zinyuranye muri 1991 na 1992, kimwe no gukurikirana gahunda z’imfashanyo zihutirwa, byampaye umwanya wo gukurikiranaga ibyabaga ku buryo bwimbitse, kabone no mu bihe cg imidugararo yabuzaga abanyamahanga kwidegembya mu karere. Ni muri ubwo buryo nari ndi i Kigali muri Werurwe – Mata 1994. Icyo gihe nari mu Rwanda mu butumwa butari buke bwerekeye ubushakashatsi n’inkunga mbonezabikorwa nakoreraga ubuyobozi bw’ubutwererane n’amajyambere (DDC) bwo muri Minisiteri y’Ububanyi n’amahanga yo mu Busuwisi, nkaba naragombaga kuhamara ibyumweru bitatu. Icyari kigamijwe rwari ugusuzuma gahunda z’amajyambere z’ubwo butwererane mu Rwanda, no gutunganya iby’ihererekanyabubasha ry’abaminisitiri bashya bashinzwe kubukurikirana.
Mu buryo bwinshi, kuba nari ndi mu Rwanda icyo gihe byasize ikimenyetso kidasibangana mu buzima bwanjye. Ibyo ahanini bigaragarira mbere na mbere mu ruhare bwite nagize icyo gihe no mu byumweru byakurikiyeho, ndetse na nyuma y’aho mu mezi menshi nagiye mara muri ako karere kuva ubwo kugeza vuba aha. Uretse ubutumwa bw’imishyikirano n’ubutwererane, ubutumire bukomeye kurusha ubundi bwaturutse mu Rukiko mpanabyaha mpuzamahanga rwashyiriweho U Rwanda n’Inama ishinzwe amahoro ku isi y’Umuryango w’Abibumbye mu Gushyingo 1994, kimwe no mu nkiko z’ibihugu byinshi zari zashinzwe guca imanza z’ibyaha byakozwe muri iyo myaka y’intambara. Kugeza uyu munsi, natanze ubuhamya mu miburanishirize y’imanza mirongo itatu z’abaregwa itsembabwoko, nk’“umugabo uvuga ibyo yagazeho” kandi nk’ “umutangabuhamya w’inzobere”. Uretse kandi imyifatire mboneramuco y’uko abashakashatsi bazobereye muri aka karere bategekwa gutanga ubuhamya ku byo bazi ku miterere y’ahantu n’abagize uruhare mu byabaye (ndetse no ku baregwa), ubwo bwitange bukomeye buturuka ku nshingano yo mu rwego rw’amategeko ihabwa abagabo bahagaze ku byabaye dore ko nanjye nari mu butumwa i Kigali muri Werurwe – Mata 1994.
Muri urwo rwego, misiyo zibarirwa mu macumi n’amezi menshi namaze nkora ubushakashatsi aho hantu, isesengura ry’ishyinguramurage rinini cyane n’uburenganzira budasanzwe bwo kugera ku isoko y’amakuru afite uwo ahariwe cg atarigeze agira icyo amazwa, ibyo byose byamfashije gukora ubushakashatsi ku mateka y’ubuzima bw’abantu mu rwego rw’akarere cg se rw’insanganyamatsiko, ubwo bushakashatsi bukaba bwarabaye ishingiro ry’ubuhamya natanze n’ibitabo natangaje.
Umubano ukomeye mfitanye n’abantu bo muri ako karere kuva mu myaka mirongo itatu ishize watumye ngirana ibiganiro n’abantu benshi cyane nkanababaza ku ngingo ubundi zifatwa nk’imiziro. Nyuma y’imyaka cumi n’itanu ibintu bibaye, benshi muri bo bifuzaga noneho gufata ijambo, kugira ngo nibura bashyire ahagaragara igice cy’amakuru n’inyibutsamateka bafite.
Ibyo ahanini nabibonye ku bayobozi benshi b’abasirikari n’abasivili bafite amakuru menshi bagize umuhate wo kuyibuka no kuyasesengura, bikaba byaratumye gukora ubushakashatsi no gukusanya gihamya byaronyoroheye. Ubwo bushake bushya bw’abari batarigeze bifuza kugira icyo batangaza kugeza ubu bukwiriye kwitabwaho. Ubwo bushake ahanini buterwa n’uko ababufite basanga igihe cyegereje amaherezo “ukuri” ku ngingo z’intambara zikiri mu gihu kukajya ahagaragara ndetse kugasobanuka; nanone ubwo bwitange bashobora kuburyozwa cyane cyane ko gutahura bene abo bantu byoroheye cyane bagenzi babo[6].
N’ubwo byumvikana ko ndashobora kurondora bene abo bantu bose, sinabura kuvuga ukuntu umusanzu wa buri wese wabaye ingirakamaro :baba abo twakomeje guhererekanya amakuru kuva mu myaka ya 1990 kandi bakaba barambereye indahemuka mu bushakashatsi bwanjye bunyuranye, rimwe na rimwe harimo n’ubusaba kwigengesera bikomeye, baba n’abasabwe amakuru igihe gito bakemera gusubiza ibibazo bimwe bigufi ariko bikemura impaka. Abo bantu bose bazi uburyo nzirikana kandi mbashimira icyizere bangiriye.
Ndabashimira ndetse kubera yuko ibirari nagereranyije byatumye nkoresha neza amakuru n’ubusesenguzi nari nararundanyije mu myaka icumi ishize, mbifashijwemo n’abantu banyuranye. Ayo makuru n’ubusesenguzi akenshi nabyumvaga nabi kuko kuri njye byari urusobe ruhishe byinshi. Gusobanukirwa n’urubuga rwa politiki bisaba kumenya ku buryo bunononsoye imiterere y’abantu n’urushamikirane rw’inzego barimo zirangwa n’amacenga yo kuvuga uziga, gukorera mu gihu no guhishahisha. Ikindi kandi, ubwo nakoraga ubushakashatsi ku ntambara n’itsembabwoko mu rwego rwa za perefegitura na komini, nashingiraga ku bunararibonye buhagije nkesha ibyo nari narakoze kuva kera mu bushakashatsi bwanjye bujyanye n’ubumenyi nyamubano n’ubukungu mu cyaro. Kandi nashoboraga gusubira aho nakoze kera nkongera nkabonana n’abantu barokotse, cg se nkamara iminsi nshatse ku magereza nganira n’abari mu maboko y’ubucamanza, ari abazira ibyo bakoze ari n’abarengana. Muri icyo gihe, byarashobokaga gutazura vuba impamvu zo mu rwego nyamubano, kumenya aho abantu babaye, ibi bikaba ari ingingo z’ingirakamaro zituma umuntu arushaho gusobanukirwa.
Nyamara imikorere nk’iyo ntiyari igishoboka ubwo natunganyaga iki gitabo kubera ko ibyo abantu bari bashinzwe byari byinshi kandi bidasobanutse neza, kubera ingeri zitabarika z’imirimo bari bafitemo uruhare, no kubera ko urushamikirane rw’inzego zitandukanye z’ibikorwa byabo rutari rusobanutse. Aha rero akaba ariho amambu yo kuba umushakashatsi w’umunyamahanga abera akamaramaza. Ku ruhande rumwe, muri rusange ashobora kurundanya amakuru atabarika abenshi mu banyagihugu badashobora gukusanya kubera kubura amikoro ndetse no kubera imyanya yabo bwite n’aho bahagaze (mu rwego rw’imiryango, uturere, imirimo n’imibanire, amadini, ingengabitekerezo na politiki). Ku rundi ruhande, ibyo abantu bafite mu mitima yabo atumva neza kandi “atabonesha amaso” biba bimuri kure nk’ukwezi. Uko kuba kure nk’ukwezi bisobanurwa neza n’uyu mugani wa kinyarwanda ugira uti : “Agahinda k’inkoko kamenywa n’inkike yatoyemo” [umwimerere mu gitabo].
Uyu mugani uratsindagira cyane ingorane zo kumva neza ukuri kw’iriya ntambara, n’ibishuko bikabije bitera indorerezi gusimbuza ibura ry’amakuru afite gihamya n’isesengura ridafatika, amahame y’imvugo za rubanda. Nyamara imyifatire y’umushakashatsi w’umunyamahanga ishobora kugira akarusho karenze kure ibyo gukusanya amakuru, kumenya ibyabaye n’abagizemo uruhare, kuko imuha kwitarura ururandagatane rw’amabwire n’ibisobanuro rukomatanyo kimwe n’ibitekerano ndetse n’ingamba zo kwizibukira imitego bikunze kwitirirwa abantu nkana ku buryo budakuka. N’ubwo haciye imyaka, inkuru nshya ibonetse cg itahurwa ry’ibintu bitari bizwi igusha ku cyiyumviro ko hakiri byinshi bitarajya ahagaragara kandi ko ubushakashatsi butuzuye. Bene icyo cyiyumviro ariko nanone umuntu ashobora kucyitaza yishingikirije icyo Hannah Arendt yita “expériences de vérité [indanguruzi z’ukuri]” ziranga aho ibikenewe biherereye ari nako zifasha gutandukanya ibikwiye guhabwa agaciro n’ibidafite umutwe n’ikibuno, ibyo bigatanga umucyaho wo gutekereza no kumva umushike w’amasinde agikeneye gucukumburwa.
Hariho ariko ingorane ebyiri cg imbibi ntarengwa zakomeje kubera ubu bushakashatsi imbogamizi. Iya mbere, kandi iremereye, iterwa n’uko bamwe mu bagize uruhare bu byabaye badashobora cg badashaka kugira icyo batangaza, kubera imirimo n’inshingano bari bafite icyo gihe cg ubungubu. Amananiza yo mu rwego rw’ubucamanza abibuza ku buryo bugaragara abakurikiranwe n’inkiko cg abafunzwe, ndetse n’abashobora kubigirirwa. Ariko, mu buryo rusange, iterabwoba n’ibikangisho bikoreshwa ku buryo busesuye n’inzego za politiki n’iz’ubucamanza, bikaba byarabaye intwaro abategetsi bashya bitabaza bacecekesha abatangabuhamya bashobora kugira icyo bavuga ku byabaye, bibatera kwifata cyane. Icyerekezo rusange cy’uko ubutegetsi bushaka kwandika amateka y’itsembabwoko n’ibyaribanjirije uko bwishakiye noneho cyaremejwe kugira ngo gihamye ishingiro ry’inshoza y’intambara n’iyo gufata ubutegetsi ukabwikubira, kugira ngo gisobanure impamvu abanyagihugu bagengwa n’igitugu kandi bagapakirwamo inyigisho z’ibitekerano. Abo bayobozi bashyizeho urwungikane rw’amategeko ahana abateshuka ku murongo wa politiki n’ingenabitekerezo, ibyo bikabafasha kugamburuza ku buryo budasubirwaho uwagerageza kwipakurura amateka yemejwe. Ku by’umwihariko, bashobora kubangamira isesenguramateka ryose ryakwiyemeza gushyira itsembabwoko ryo muri 1994 mu murongo w’intambara yashojwe na FPR, no gusuzuma imyifatire ya FPR muri iyo ntambara. Bene iryo zinzika nanone riboneka ku rundi ruhande mu bari bagize akazu ka perezida no mu byegera bya Nyakwigendera Juvénal Habyarimana, bashoboye kubambira neza neza abagira ibishuko byo “kwigobotora” bakavuga ukuri. Iryo hishira urisanga no mu biyemeje kurishyigikira bari muri za ambasade z’impande zose zari zifite inyungu mu ntambara, badashaka gushyirwa cg gusubizwa mu ruhando rw’iteranamagambo rihora rihemberwa n’amarangamutima y’Abanyarwanda ahora aryenyegeza.
Imbogamizi ya kabiri ishingiye ku mubare muto cyane w’ubushakashatsi bwakozwe ku ntambara ubwayo, cyane cyane ubwo twaba dukesha abanditsi b’Abanyarwanda bazi neza ibyabaye; ibiri amambu, ibitabo usangamo ibimenyetso ntangamugabo kandi bifatika bishimangira ibyanditsemo ni mbarwa. Iki gitabo kiragerageza gukosora izo nenge gikusanya inyandiko z’icyo gihe n’ubuhamya butaratangazwa cyane cg butagerwaho ku buryo bworoshye. Na none, uko imyaka igenda ihita ni na ko abatangabuhamya bakunze kwitarura amakuru batanze ku byabaye, bakongeramo ibivugwa cg ibyo babwiwe, ibyo bemera cg bashaka kwemeza. Gusobanura uruvange rw’inzibuko z’ukuri n’izidafite ishingiro bishobora kuruhanya, ariko bitagombye gutuma duhakana ko uwihatira kwibuka avuga yeruye irimuri ku mutima cg ko akwiriye kwemerwa. Ikibazo cyo kumenya niba ibyavuzwe ari amanyakuri kirushaho gukomera iyo nyir’ukuvuga, ku buryo ubu n’ubu, aba azwiho kuba yarahohotewe kandi na we akaba ari ko yiyumva. Ubwo rero haba hasigaye gutahura ikiri “ukuri” no kugitandukanya n’uburyo abahohotewe basesekaza ubuhungabane bwabo, uko batoranya ibyo bavuga n’ibyo baziga mu buhamya bwabo ndetse n’uko bagirwa ingwate n’ibitekerano byemerwa hose nk’ukuri kimomo. Ariko icya ngombwa kurushaho ni ugutahura ubutitsa igipande cyibagiranye cy’ibintu byabaye ntibihabwe agaciro, cy’ibyazinzitswe, cy’ibyahakanwe, cy’amabanga abitswe kubera inyungu zigambiriwe cg se ko ari ngombwa, kuko birashoboka kumenya amavu n’amavuko y’ikintu iki n’iki cyabaye ndeste no kubona abandi batangabuhamya bacyemeza cg bagihakana. Nk’uko tuzabibona nyuma, igice kinini cyahariwe gutahura no guhambura amapfundo n’amacenga by’ubutiriganya bwa politiki bugenda burushaho kuba urusobekerane. Urujya n’uruza rwa bene ubwo butiriganya bwakunze gushobera benshi mu ndorerezi n’abahagarariye ibihugu byabo biboneraga gusa ibiri ku karubanda.
Nyamara nubwo ibisobanuro byinshi bigenda bitangwa ndetse n’isesengura rikaba ryarateye intambwe igaragara, Abanyarwanda bagize uruhare mu byabaye (cg ababigiriwe) buri munsi ntibazabura gusigarana ipfunwe ritihishira. Kuri iyi ngingo, simvuga abazarakazwa n’uko isesengura rivuguruza amateka y’amahimbano, ahubwo ndavuga icyuho kizakomeza kuba byanze bikunze hagati y’ibyabaye n’ibishobora kumenyekana. Koko rero, n’ubwo magingo aya bigaragara ko ibikorwa n’ibyemezo by’impande zose tumaze gutahura biri mu nyurabwenge iboneye, yewe ndetse n’ubwo [tugaragaza ko] ibyaje kuba byinshi byanyuze mu nzira bene byo babaga barateganije, icyo nzibandaho ni ukuntu uko ibihe biha ibindi ibyo abantu babaga bagamije n’ibyo bifuzaga byagiye bihinduka ndetse akenshi ibyo bikagira n’icyo bihindura ku migendekere y’ibyabaye.
Kuri iyi ngingo, sinabura kwibutsa ibyo bamwe mu bo twagiye tuganira kimwe n’abasomye inyandiko zanjye bambwiye kenshi ko hari ibyemezo bimwe byagize ingaruka zikomeye “batari bagambiriye” cg “batari biteze” ndetse bakicuza ko hari igihe barenze kirazira ku buryo butagira igaruriro. Akenshi ibyo babimpereye intangamugabo n’izindi gihamya zidakemangwa. Iyo witegereje neza amahano mburabuntu yabaye n’uruhare bwite cg rusange abantu bayagizemo, usanga ari ngomba guha agaciro bene iyi mvugo nziganyo mu gutsimbataza isesengura rironda umujyo w’ibyabaye uko byagenze aho kwimakaza imigirire imenyerewe yo guhimba injyana nyurabwenge yo gusobanura by’imburagihe isano iri hagati y’ikintu runaka cyabaye n’ingamba zitwa ko zashyiriweho kukigeraho. N’ubwo atari umurimo woroshye, gutahura urujijo ruri – ndetse rudashobora kubura – mu ruhererekane rw’ibyabye ni ngombwa kubanza kumva neza ababigizemo uruhare no gutahura “ukuri nyakuri”.
Koko rero, nk’uko ubwinshi bw’ubuhamya bubigaragaza, abanyapolitiki bo mu rwego rwo hejuru bashyamiranaga kubera impamvu nyinshi zirimo ibyo bakoraga ku buryo bugambiriwe, imyanya bari bafite cg se kuri “kamere” ya buri wese.
Kujya inama, gufatanya cg se guhangana byashoboraga kuburizwamo n’ijambo rihubukiwe, umujinya, uruhurirane rutunguranye rw’ibikorwa cg se bigatizwa umurindi n’“amagambo asize umunyu”, imvugo y’igikatu cg ubworoherane. Aha umuntu yatanga ingero z’ibyemezo byinshi byagiye bigerwaho nyamara binyuranye n’“inyungu nyakuri” za benshi mubabishyigikiye, kenshi biturutse ku manjwe yo guhatanira imyanya y’icyubahiro cg se kurungurirwa. Bene ibi bintu kenshi ntibihabwa agaciro, cg se bikirengagizwa mu makuru rusange akusanywa, nyamara usanga biba byaragize uruhare rukomeye mu gihe byabaga. Ikindi kandi, abantu benshi twaganiriye bifuje ko nakwibutsa icyuho gikabije cyari mu ruhando rwa politiki ari mu kumenya amakuru ari no mu kumenyera impaka zinyuze mu mucyo wa “demokarasi”. Amakimbirane yakuruwe n’intambara yagize ingaruka nyinshi ku bantu, ndetse yadukira amashyaka yari agihuzagurika, ari mu byo gupiganwa hagati yayo, ari no mu byo gushyiraho amabwiriza n’inshingano bigenga buri shyaka n’imikoranire yaryo n’abandi. Abari basanzwe ari abayoboke b’ishyaka rukumbi [MRND], nubwo bamwe bayobotse amashyaka ayirwanya cg ayishyigikiye muri za 1991 na 1992, bakomeje kugirana umubano wa hafi hagati yabo, umubano wari ushingiye ku karere, ku miryango, ku madini, ku bucuti bw’abiganye mu mashuri n’ubw’abahuje ishyaka. Baragenderanaga, bagaturana, bagashyamirana, buri wese akamenya (mu nyito nyirizina n’iziguye) uwo basangiye isano n’ubucuti kimwe n’abakeba n’abo bashyiditse. Urwo rubuga rudasesuye ntirwigeze ruvaho, abantu barahuraga bagasabana basangira mu mpera z’icyumweru cyane cyane mu tubari cg se mu minsi mikuru n’indi mihango, ariko baba basubiye mu kazi ku wa mbere bagakomeza impaka zubaka cg za ngo turwane ku byo batumvikanaho muri politiki.
Mu gusesengura iby’abayobozi bakuru n’intumwa za FPR, ikirari cy’isesengura kiranyurana gato kubera ko, kabone n’aho hari abo twagiranye umubano wihariye wa bugufi, hariho umuco wa politiki wihariye uranga uwo mutwe w’inyeshyamba. Icyo cyuho kidasibangana hagati y’abayobozi b’imbere mu Rwanda [n’aba FPR Inkotanyi] gishingiye ku bice bibiri : icya mbere kigizwe n’“abasivili”, kabone n’iyo babaga bambaye gisirikari; icya kabiri kirangwa n’imikorere ya gisirikari ifite amategeko n’ibihano bikurikizwa kimwe ku buryo budashogosha ku basivili bose binjiye mu gisirikari. Kubera ibyo, gusesengura ingamba abantu bakurikije n’imigambi bari bashyize imbere biroroha cyane kuko bivanaho ku buryo bugaragara ingorane ziterwa n’igihu cy’urujijo rw’ibidateganyijwe kandi bigakoma imbere ubwiganze bw’ibikorwa by’abantu ku giti cyabo. Koko rero, nubwo mu gusuzuma ibiriho no gutangiza igikorwa iki n’iki hashoboraga kubaho kwibeshya cg gukorwa ku buryo bukwanjitse cg bw’imbusane, iyo imigambi yabaga yemejwe n’ibikorwa bigeze hagati, nta kabuza habonekaga gahunda rusange, hakaba ubushake bwa benshi ndetse n’ihururu ryo kuyitabira kuberako “abataye umurongo” bahigikwaga.
Ingingo ngira ngo nsozerezeho ni iy’ubwinshi bw’inyandiko n’ubuhamya biri mu gitabo. Ntabwo ari iby’umurimbo, ahubwo ni intangamugabo n’ibyuzuzo bya ngombwa bisobanura ibyanditswe bitaretse no kugira akandi karusho. Muri izo nyandiko harimo ibintu byihariye – akenshi bitaratangazwa – ariko bikenewe cyane mu kumvikanisha neza ibyabaye. Kubera inyungu n’akamaro kazo, niyemeje guha izo nyandiko umwanya mu gitabo (mu gihe umwanya udahagije, nzigira imigereka iri ku rubuga rwa murandasi rujyana n’igitabo), kugira ngo abasomyi bisuzumire ubwabo ukuri zibumbatiye.
Ibi bituma imyandikire n’igitabo ubwacyo biba koko umwimerere. Koko rero, kugira ngo ushobore gufindura ibintu bimwe bitagaragara neza, cg se ngo werekane urujya n’uruza umuntu atakeka, tugaragaza henshi mu gitabo ibisobanuro byinshi byerekeye ubuzima bwite bw’abantu, imikurikiranire y’ibihe, nb., bituma intego itandukana rwose n’iy’ibitekerezo abasomyi basanzwe bamenyereye. Gushyiraho urubuga rwa murandasi dushishikariza abasomyi kujyaho kenshi dore ko hakusanyirijwe imigereka irenga ijana y’iki gitabo, bifite umugambi umwe. Ku bwanjye nabonaga ari ngombwa ko abazasoma iki gitabo bashobora kwibonera ubwabo intangamugabo “z’umwimerere” zikubiyemo (urugero : inyandiko ziri mu kinyarwanda – cyane cyane za ajenda – ziherekejwe n’isemura mu gifaransa). Ni yo mpamvu na none, iyo ubuhamya bwinshi bwo mu gitabo bubara inkuru y’ibikorwa bimwe, ndabubangikanya kugira ngo ngaragaze aho butandukanira, aho buhuriza n’aho buvuguruzanya.Ibyo kandi bifasha abantu kumenya ibisigaye gukorwa kugira ngo ubuhamya bwose bucukumburwe ku buryo bwuzuye.
Nk’uko umusomyi azabyibonera, isesengura n’igereranya by’amakuru byakozwe ku buryo budakebakeba, nyamara ariko n’ubwo hakozwe ibishoboka byose ari mu gushakira amakuru ahantu hizewe, ari mu kubonera gihamya amakuru twakusanije, ari mu kugenzura no gukosora inyandiko ya nyuma y’iki gitabo, sinshidikanya ko hariho byanze bikunze amakosa yansobye kimwe n’ibintu bivuzwe ku buryo bugenekereje. Mbaye nsabye abasomyi kubimbabarira.


text:
Papa-“Ahwiiiiii! Ndaruhutse rwose, urakoze sha Kazu, uziko najyaga ndyama nkakwikanga? Ubu unyituye inshyi n’ imigeri nagukubitaga buri gitondo na nimugoroba namara kabiri mwo kabyara mwe?”
Kazungu-“Humura rwose Mzee, ibyo ntibyaba kuko nubwo ntabonye uburere nari nkwiye nakuze mbusonzeye kandi narabubonye”
Papa-“Eeeeh! Nuko nuko sha, akira Gabby! Akira simbukira kwa Mukiga uzanire Kazungu akabyeri asome…”
Papa akivuga gutyo numvise ibineza neza mu mubiri, narebye urugwiro yari afitiye umwana wakuze ahindwa nawe nakira amafaranga vuba ngize ngo ngende,
Kazungu-“Oya Gabby! Ahubwo reka nze gato…nako nshimishijwe no kubabwira ko mbafitiye surprise!”
Njyewe-“Surprise”
Papa-“Uuuh? Harya ibyo n’ ibiki sha Gabby? Erega mujye mwibuka ndi inkandagira bitabo ya rucikaye”
Twese-“Hhhhhh”
Njyewe-“Papa! Ntabwo tugusetse dusetse uburyo ubivuga ubitsindangira nkaho ari ishema, naho ubundi ngo Kazungu ashaka kudutungura”
Kazungu-“Yego rwose, ahubwo se hari icyo byaba bibatwaye dutemberanye gato muri aka kagoroba nkuko mbyifuza?”
Papa-“Umva nawe ra? Uwo mugisha se wowe wawanga? Tugende rwose, n’ ubundi dore nari ntashye kare wagirango nari nabimenye”
Koko gahunda yarafashe tuva mu rugo muri ako kagoroba twerekeza mu muri cartier, nagendaga nibaza icyo Kazungu agiye kudutunguza ariko ubwenge ntibugishyikire, twahingutse kwa Juma kari aka bar keza kari gafunguwe vuba.
Twakomeje gukurikira Kazungu ntangira kwibaza ukuntu ari kutuyobora ahantu atari azi, menya ko ibyo ari ibyo byose yabanje kubitegura.
Twuriye hejuru duhinguka ahantu hamwe hari udutebe n’ ameza bibereye ijisho maze..
Kazungu-“Ni kalibu!”
Papa-“Yampaye inka! Wabona tutagiye kunywa no kurya?”
Kazungu-“Hhhh! Wabimenye Papa Gabby! Nibyo rwose, erega umwana mwiza nuganuza umubyeyi”
Papa-“Nuko nuko rwose, wabajije se niba hari n’ akanyama?”
Kazungu-“Hhhhh! Humura Mzee, ahubwo mwicare mugubwe neza ndaje gato, mutarambirwa”
Kazungu yaragiye dusigara aho, maze njye na Papa dutangira kuganira,
Papa-“Eeeeh! Niko sha Gabby! Ubu koko nzicuza ngeze ryari? Wagira ngo abo nahemukiye bose nabasabiraga umugisha”
Njyewe-“None se ugira ngo sibyo? Burya ngo nta ngoyi idakeba erega kandi umunyamugisha ashinga ashikamye kabone niyo yamira ibisharira, Papa! Iri ni isomo rikomeye, ntabwo ushobora kumva ukuntu kuri njye mba mbibona…nako mvuze navuga byinshi gusa ibyatubayeho n’ intangiriro y’ inzira nifuzaga kunyura ngo ntazatsikira”
Papa-“Mwana wanjye se ugira ngo nabikoraga nabigambiriye? Ariko uko biri kose na Mama wawe ntiyambaniye”
Njyewe-“Uuuuh? Mama? Ubu se Mama niwe watumye uba Mateso benshi bamenye wahemutse amajya n’ amaza akaba ikirangirire kugeza ubwo avumwe n’uwamubyaye? Oya…oya Papa, aho ho rwose ntituri kumwe”
Papa-“Mwana wa! Wowe erega uracyari muto ntabwo uzi iby’ urugo ariko uzabimenya igihe nikigera”
Njyewe-“Uko biri kose uko nabimenya kose nta mpamvu Mama yaba gitera yo kubaho uko wabayeho Papa kuko na mbere yuko umugira utabuze guhemuka aho wanyuze hose”
Papa-“Yewe, ibyo ntabwo nabihakana ariko burya mwana wanjye ribara uwariraye iyo uza kumenya agacuditse hagati yacu, gusa na nubu nicuza Mutesi Mama yateye utwatsi ngo ntiyaba umukazana we, nkicuza akana yambyariye akagata ishyanga…”
Njyewe-“Papa! None mushiki wa Papa Michou wafashe kungufu we ugira ngo ntiyakubyariye?”
Papa-“Ga… Ga..Gabby! Uwo we amenye ko mbaho yazanyivugana…nuko bambwiye ko ngo ashobora kuba yariyahuye naho ubundi ”
Njyewe-“Yakwiyahura yagira ariko uzamubazwa Papa!”
Papa-“Mwana wa, humura, ubu namenye icyo gukora kandi vuba aha”
Njyewe-“Iki se Papa?”
Papa-“Gabby! Ubu ngiye gutangira kuzenguruka nigorora nabo nahemukiye dore igihe niki ngo nkosore amateka mabi yanjye, ejo mutazaterwa ipfunwe ryo kwitwa bene Mateso”
Njyewe-“Eeeh! Papa! Koko se?”
Papa-“Cyane rwose, burya umugabo ni uwemera ko yakosheje, agasaba imbabazi akemera no guhinduka ubundi akagira ijambo mu bandi”
Njyewe-“Ahubwo rero! Ntiwumva se? Rwose ntako bisa, noneho ntangiye ya nzira nifuzaga kunyuramo! Ni ukuri urakoze cyane Papa!”
Nakomezaga gutangazwa umunsi ku munsi na Papa mushya, namugereranyaga nuwa cyera nkumva ibinezaneza byinshi mu mubiri, nkiri kumwenyura mwitegereza narahindukiye,
Njyewe-“Eeeeh! Kazu! Ibi niki ra?”
Ako kanya twatunguwe no kubona Mutesi na Kazungu basesekaye aho twari twicaye dukubitwa n’ inkuba inkuba twongera twongeye kubona Mutesi wari uberewe n’ imyenda bigaragara ko ihenze, yaramwenyuye Papa yirahira gaju ahaguruka vuba amuhobera byiza bya cyera maze aricara,
Kazungu-“Uyu niwe mushyitsi nari mbafitiye, nifuzaga kumubereka mu buryo nkubu butunguranye nyuma y’ igihe kinini, ndamuzanye ngo mwongere mwibuke bya bihe”
Papa-“Twibuka nibuka iki se mwana wanjye ko…’
Kazungu-“Ntabwo nabura kubatura Mutesi wansanze akansigasira akansendereza impuhwe nk’ umwana n’ umubyeyi aho iyo nabonaga aje mu rugo namwitaga ukundi, kugeza ubu kuri njye n’ umugisha”
Twese twikije imitima kandi koko byari bikwiye, nongeye kwibuka umunsi Papa ategeka Kazungu koza ibirenge Mutesi numva ikiniga kinzamutsemo maze ako kanya,
Mutesi-“Rekera aho Kazu! Iyicarire bambe utantera amarira, Mate! Uko undeba uku nanjye nabuze amahoro, iteka iyo nibutse ibyanjye nawe umutima uherannwa n’ agahinda, iyo nibutse ko nitwaga ihabara rya Mateso byagera kumwana wacu amarira agashoka…”
Papa-“Ariko wa mugani ko ari nkayo yose ko dore babimbwiye ndi muri gereza, umwana wanjye aba hehe?”
Mutesi-“Mbere ya byose mbabarira… nkwikubise imbere rwose iyo nza kumenya si nari kumuta ku nzira”
Papa-“Ariko se ndarinda nkurenganya njyewe ki?”
Mutesi-“Niyo mpamvu rero nari ngarutse imbere yawe ngo ngusabe umfashe tumushake”
Papa-“Ubwo se usibye kundenganya koko, ubwo urabona nahera hehe nshaka ko ntazi aho wamutaye? Nkaho wowe wakwibutse aho wamusize njye…”
Mutesi-“Ndabizi byose ni njyewe ariko ndagusabye ngo unyumve byibura unshyigikire muri byose numve ko ntari njyenyine, nta kabuza tuzabona umwana wacu”
Papa yacecetse gato maze hashize akanya,
Papa-“Ntako byaba bisa Mute, gusa nako icyampa imana igasubiza ibihe inyuma…”
Mutesi-“None se…nagiraga ngo nkubaze, mu gihe tugishakisha, wanyemerera nkaba mba iwawe Kazungu agasubira kunkurikiranira ubucuruzi bwanjye?”
Papa-“Nta kibazo rwose, ko nagize amahirwe se nkongera kuzura umutwe nkaba ntagicumbika nabuzwa n’ iki? Erega n’ ubundi nako nyine…”
Twese twarasetse Kazungu atuma ibyo kunywa n’ akanyama Papa yakundaga kubi, dukomeza kuganira amasaha akuze twerekeza mu rugo.
Mutesi yagiye mu cyumba cy’ abashyitsi na Papa ajya mucye ngo baruhuke njye na Kazungu twasigaye muri salon twiganirira kuko twari tudaherukanye,
Njyewe-“Eeeh! Kazu! Wabaye ibogali kabisa”
Kazungu-“Hhhhh! Ewana byo byo ntabwo ubeshye kandi erega ni nabyo, ko ntacyo mba nabuze se”
Njyewe-“Wapi njyewe zabirwaniyemo, ese wamenye ko nafunzwe?”
Kazungu-“Ngo wafunzwe?”
Njyewe-“Ahaaaa! Erega ubu nta majoro abiri ndyamye mu rugo? Gereza iracyampumuraho pe!”
Kazungu-“Yebaba wee! Ubwo se wazize iki mwana wa mama ko nzi ko wari imanzi?”
Njyewe-“Wabimenye koko nari imanzi…
Natangiye kubwira Kazungu uko byose byagenze ariko atungurwa ndetse biramubabaza cyane maze amfata ku rutugu arankomeza,
Kazungu-“Ihangane Gabby! Umbabarire ntabwo namenye ayo makuru, naho ubundi mu isi niko bigenda, uyu munsi uba wishimye ejo ukagwa mu magorwa, ejo ukaba useka ejo bundi ukaba urira gusa komera iyo usimbutse umusozi muremure aba ariwe wanyuma”
Njyewe-“Urakoze Kazu!”
Kazungu-“None se Gabby! Ahubwo nari ngiye kukubaza, igihe duherukana umbwira ukuntu washushanyirije akamodoka Kate, ntiwambwiraga ko ngo nugira amahirwe uziga ibyo gushushanya?”
Njyewe-“Cyane rwose, ubu n’ impamyabumenyi nyibitseho, none se wagiraga ngo bigende gute?”
Kazungu-“Hari umusore w’ inshuti yanjye njya nambika, akunda kuza aho dukucururiza, eeeh! Arabizi!”
Njyewe-“Eeeh! Ubwo yabyigiye hehe?”
Kazungu-“Wapi ntabwo yigeze abyiga, ni bya bindi by’ impano ihira nyirayo akabona igeno rye”
Njyewe-“Kazu! None se ushaka kumpuza nawe ngo ampe akazi? Nagakora rero kandi neza, ahubwo gira vuba…”
Kazungu-“Gabby! Uwo musore nawe afite uwo akorera, kandi ngo uwo Boss we aba ino, nari mfite igitekerezo cyo kuba twamushaka nawe ukagaragaza impano yawe ukareba ko wagira amahirwe akaguha akazi”
Njyewe-“Eeeh! Ahubwo birikoze, wabona atariyo mahirwe yanjye?”
Kazungu-“Bro! Nakomeje kukuzirikana erega, ntabwo nzibagirwa uko wamfataga, uko wababaraga ubona nabanze inda ku zuba, Gabby! Narabizirikanye niyo mpamvu nageraga kucyo wakundaga nkumva ari ibishoboka ngo abe ari wowe…nako mbereza cya gikapu wambikiye…”
Njyewe-“Urabe utagiye muri iri joro”
Kazungu-“Hhhh! Reka njye kukizanira ubwo utangiye bya bindi byanjye nawe”
Twese-“Hhhhhh!”
Kazungu yagiye mu cyuba cyanjye azana igikapu atereka aho,
Kazungu-“Akira Bro! Tangira wigere, ibiba binini uzajye kuguranisha”
Njyewe-“Ntibishoboka? Kazu…”
Kazungu-“Akira se impano cyangwa wubike ibiganza mbure umugisha?”
Nakiriye igikapu cya Kazungu n’ ibyishimo byinshi ntangira kureba ibyo yari yanzaniye, imyenda n’ inkweto niboneye ibyo akora koko, naramushimiye nawe akomeza kumbwira ko ari ikimenyetso ko yazirikanye twaryamye bwenda gucya.
Mu gitondo Mutesi yazindutse atetse icyayi, tumaze gusangira Papa ajya ku iduka ryari ritangiye gutera imbere buhoro buhoro, asiga asezeye Kazungu wari uri bugende, aramuherekeza ajya kugura ama unites ngo ahamagare wa musore w’ inshuti ye nsigara ntekereza ibyo yari yaraye ambwiye, nibazaga niba koko bishoboka ko nabona akazi ngahindura ubuzima.
Natangiye kwireba muri za nzozi zo kumerwa neza, natangiye kubona nkimbagira nasohokanye Kate muha impano, mbona ubuzima bwarahindutse bigera naho nibona mu modoka Mutesi niwe wankanze,
Mutesi-“Gabby! Ko uri kwisetsa bite?”
Njyewe-“Eeeeh! Wahora niki ko nari nibereye kure”
Mutesi-“Ubwo se watekerezaga iki?”
Njyewe-“Hhhh! Nari nibereye mu nzozi ariko nyine icyampa zikaba impamo”
Mutesi-“Ese ubwo ari wowe wasanga wibereye mu nzozi z’ urukundo dore ko…”
Tukiri aho Kazungu yaje yiruka byabindi bita guca ibiti n’ amabuye,
Kazungu-“Gabby! Itagure vuba…gira vuba tugende ataducika dore tugize amahirwe”
Habe no kubaza ninjiye mu nzu nsesekamo udukweto, Kazungu asezera Mutesi kuko yari bukomerezeho, tukiva kuri moto nibwo nibutse,
Njyewe-“Ariko ubundi tugiye hehe Kazu?”
Twese-“Hhhhhhh!”
Kazungu-“Wa mugani uzi ko wanje inyuma utanambajije aho tugiye? Hhhhh! Gabby we!”
Njyewe-“Ibyo ari byo byose ariko ndacyeka ko ari ukubonana na wa mu Boss w’ umusore w’ inshuti yawe ngo tumuterete akazi”
Kazungu-“Wabimenye!”
Njyewe-“Mwavuganye se?”
Kazungu-“Twavuganye kabisa, yambwiye ngo tumusange hano muri iri soko rishya niho yaje gusura iduka ry’ imitako bakora”
Njyewe-“Eeeeh! Ok! Reka twiringire Imana, iyakuzanye wasanga yarakuntumyeho”
Twakomeje guhagarara aho, hashize akanya katari gato hari umuntu wankozeho mu guhindukira………………………………………………..
Ntuzacikwe na Episode ya 82 ejo mu gitondo


text:
Abaturage barashishikarizwa kwitabira gufatanya n’Ingabo mu bikorwa biteganyijwe mu gihe cyahariwe ibikorwa by’ubufatanye hagati y’Ingabo z’Igihugu n’abaturage cyahoze kizwi ku izina rya “Army Week” ubu kikaba cyitwa Igihe cy’Ingabo z’Igihugu mu Iterambere ry’abaturage, no kubungabunga ibizaba byarakozwe muri cyo gihe.
Ni mu gihe kuri uyu wa mbere tariki ya 23 Mata 2018 mu Mudugudu wa Gasuna, Akagali ka Kebero, Umurenge wa Ntongwe habaye umuganda wo gutangiza ku mugaragaro ku rwego rw’Akarere Igihe cy’Ingabo z’Igihugu mu Iterambere ry’abaturage; umuganda waranzwe n’ibikorwa byo gutunganya umuhanda no guca ndetse no gusibura imiringoti mu rwego rwo kurwanya isuri yangiza imirima n’imyaka y’abaturage n’umuhanda Ruhango-Ntongwe-Ikazi.
Umunyamabanga Nshingwabikorwa w’Inama y’Igihugu y’abagore ku rwego rw’Igihugu (CNF), Jacqueline Kamanzi wari uhagarariye Minisitiri w’uburinganire n’iterambere ry’umuryango utabashije kuboneka muri iki gikorwa, yabanje gushima ubwitabire bw’abaturage muri iki gikorwa, abasaba gukomeza gufatanya n’Ingabo mu biteganyijwe byose. Yasabye kandi buri wese gukangurira abandi kwitabira, no kuzabungabunga ibizaba byakozwe muri iki gihe cyatangiye.
Kamanzi kandi yibukije ko ibikorwa biteganyijwe bigamije gukemura ibibazo bishobora kuba imvano y’imibereho mibi n’umutekano muke mu miryango, asaba imiryango kwigira kuri ibi bikorwa by’Ingabo, abayigize na bo bagashyira hamwe mu kubaka ubushobozi bwo kubikemura, ndetse no gusaba ubuvugizi ku byo badashobora kwikemurira ubwabo.
Umuyobozi w’Akarere w’agateganyo, Nkurunziza Jean Marie, yagaragaje ibikorwa Ingabo zizafatanya n’abaturage muri iki gihe maze na we abakangurira kwitabira bihagije, no kubungabunga ibizakorwa.
Maj Gen Jérôme Ngendahimana wari uhagarariye ubuyobozi bw’Ingabo z’Igihugu muri iki gikorwa yagaragaje ibyo Ingabo z’Igihugu zizafatanya n’abaturage muri iki gihe, birimo ibikorwa binyurane by’ubuhinzi, kubaka amacumbi y’abatishoboye, kubaka amashuri, no kuvura indwara zitandukanye zizahaza abaturage.
Yasobanuye kandi ko ibizakorwa byose biri mu nshingano Ingabo z’Igihugu zihabwa n’Itegeko Nshinga Igihugu kigenderaho. Izo nshingano ngo si ukurinda gusa umutekano w’imbere no ku nkiko z’Igihugu, ngo ni no kugira uruhare mu iterambere ryacyo.
Maj Gen Ngendahimana ati “Inshingano z’Ingabo z’Igihugu ziri mu Itegeko Nshinga ry’Igihugu cyacu. Inshingano z’Ingabo z’Igihugu ni ukurinda umutekano w’Igihugu kugira ngo hatagira uwuhungabanya. Ingabo z’Igihugu kandi zisabwa kugira uruhare mu bikorwa by’amajyambere y’Iguhugu”.
Yakomeje asobanura ko kuba umutekano mu gihugu no ku nkiko zacyo ari nta makemwa biha Ingabo umwanya wo guhangana n’ibindi bibuza abaturage umutekano wuzuye ari byo: inzara, indwara, kutagira aho kuba habereye, umwanda, kuba abana batiga kubera kubura aho bigira,… Ngo niyo mpamvu Ingabo zizagira uruhare mu bikorwa by’ubuhinzi mu rwego rwo kurwanya inzara, zikazakora ibikorwa byo kubakira amacumbi abatayafite batishoboye, kubaka amashuri, kuvura abaturage n’ibindi.
Ati “Umuturage ushonje nta mutekano aba afite kandi na mugenzi we nta mutekano aba afite kuko wawundi ushonje azajya kumwiba.”
“Umuturage ushonje umwanzi abasha kumushuka akamwoshya ibikorwa bibi byangiza umutekano”.
“Twemera kandi ko igihe umuturage w’u Rwanda azaba aguwe neza mu nda, ahaze, umutekano tuzaba twawujuje 50%”.
Uyu muyobozi kandi yasobanuye ko kugira ubumenyi no gusobanukirwa bituma umutekano uba mwiza, iyi na yo ikaba impamvu ituma Ingabo zigira uruhare mu kubaka amashuri kugira ngo abana b’u Rwanda bigire heza kandi bige neza, baminuze.
Umuze, kutangira aho umuntu aba habereye, cyangwa se gutura ahantu hashyira ubuzima mu kaga na byo ngo ni imbogamizi zikomeye ku mutekano. Ingabo zikaba zihangana n’iyo mbogamizi ku mutekano mu gukora ibikorwa byo gufasha abaturage kubona ubwiherero bwiza, kuvura abarwayi, kubakira abadafite amacumbi no gushakira abatuye mu manegeka aho kuba hadashyira ubuzima bwabo mu kaga.
Bamwe mu baturage bitabiriye iki gikorwa bavuga ko batabona uko bashima ubugwaneza bw’Ingabo, cyane ko ngo kera guhura n’umusirikare byasaga nko kugwirwa n’ishyano.
Shirimpaka Lazaro wo mu Kagali ka Kebero, agira ati “Kera abasirikare twajyaga tubumva mu bigo, wakumva ko hari aho mugiye guhurira ugakebera ngo mudahura akaba yakugirira nabi. Ariko ubu batuba hafi; nk’ubu dukoranye umuganda, twakoze umuhanda, duca imiringoti; batubwiye ko bazubakira abatishoboye amazu 120, twabyinye, twasabanye biranejeje cyane, ndetse twumvaga twagumana”.
Mu gihe cy’Ingabo z’Igihugu mu iterambere ry’abaturage, mu Karere ka Ruhango hazakorwa ibikorwa byo gufasha abahinzi guhinga ubutaka butabyazwa umusaruro kuri ha 90, kuvugurura urutoki kuri ha 42, guhanga no gusibura imiringoti kuri ha 622, kubaka amazu 120 y’abatishoboye, gucukura no kubaka ubwiherero 238, kuzuza cyangwa gutunganya ubwiherero busanzwe ariko butameze neza 234, n’ubuvuzi bw’indwara zinyuranye.


text:
Ubukwe n’ibindi birori bitandukanye, bitegurwa hagamijwe gushimisha imiryango n’inshuti n’abavandimwe, ariko kandi abantu ntibakwishima batabonye amafunguro n’ibyo kunywa biteguranywe isuku n’ubuhanga kuburyo bisigara ari urwibutso rw’ibyaranze ibyo birori. Ubu rero ku bantu bari mu mujyi wa Kigali no mu ntara zitandukanye, nta guhangayikishwa n’amafunguro yo kwifashisha mu bukwe cyangwa ibindi birori kuko hari rwiyemezamirimo wabigize umwuga wagabanyije ibiciro ngo afashe abategura ibirori kurushaho kuryoherwa nabyo.
Nyuma y’igihe uyu rwiyemezamirimo amaze atekera abantu batandukanye mu bukwe n’ibindi birori binyuranye aho abasangisha amafunguro aho ibirori byabereye cyangwa akajya no kuyahategurira bitewe n’ibyifuzo by’abamugana, ubu yagabanyije ibiciro kuburyo amafaranga yajyaga yishyuza yakuyeho 20% mu rwego rwo kurushaho gufasha abategura ibirori mu kuba byagenda neza n’ababitumirwamo bakanyurwa.
Uyu rwiyemezamirimo wabyize kandi ubifitemo uburambe, afite ikipe ihagije y’abatetsi bateka ubwoko butandukanye bw’ibiribwa kandi bigakoranwa isuku ihagije kuburyo ufashe ayo mafunguro ayakuramo intungamubiri kandi akaba adashobora kumutera ikibazo icyo ari cyo cyose.
Uramutse umukeneye, nawe ashobora kugufasha mu birori byawe bitewe n’uko ubyifuza, waba uri mu mujyi wa Kigali cyangwa uri hirya no hino mu ntara, ashobora kugusangishayo amafunguro cyangwa se akayategurira ahabereye ibirori byawe, kandi ibiciro bye biri hasi cyane ugereranyije n’ireme rya serivisi atanga. Wamuhamagara kuri 0783337206


text:
Friday, July 21, 2017
“Nunvaga amahirwe atansanga inyuma y’ishyamba ariko byabaye rwose ubu nemeye.” – Kubwimana Regis
Nitwa Kubwimana Regis nturuka mu karere ka rusizi mu murenge wa muganza hafi n’uruganda rwa Cimerwa. Nkora muri koperative z’abahinzi b’umuceri.
Tigo ikimara kumpamagara narishimye cyane, ariko kurundi ruhande mbanza gushidikanya, ariko sinatinze kubyemera kuko numero yampamagaye nari nsanzwe nyizi ko ariyo ihamagara abatsinze, n’abandi bantu banzi bahita bampamagara nunva ndabyakiriye nuko ndishima cyane.
Ubusanzwe nkunda gusoma ubutumwa Tigo ikunze kunyoherereza, nibwo namenye iby’iyi poromosiyo. Nkimara kuyimenya nibwo natangiye gukina nkajya nohereza ubutumwa bugufi kenshi kuko noherezaga nk’inshuro 10 ku munsi ariko nkakina ntabirimo neza nunva amahirwe atansanga inyuma y’ishyamba ariko byabaye rwose ubu nabyemeye.
Aya mafaranga ntsindiye rero nzayakoramo umushinga uzajya wunganiro umushahara wanjye ukamfasha kwiteza imbere ndetse ugafasha n’umuryango wanjye. Ndunva ubu nzagura nka moto niyo yajya yinjiza igihumbi ku munsi byaba ari ayo, bikadufasha.
Umuntu wateguye iyi poromosiyo ndamushimira cyane kuko yatekereje gufasha abafatabuguzi ba Tigo ndetse akabafasha gukomeza gukunda Tigo azana udushya tubateza imbere, iki ni igikorwa cyiza cyane.
Abashidikanya rero icyambere nababwira nuguha agaciro ubutumwa bwose buturutse muri Tigo, hari abantu babona ubutumwa bugufi bakabusiba batanasomye ariko nkanjye nibwo namenye iby’iyi poromosiyo ntangira gukina nunva ngomba kwiha amahirwe kuko byose bishoboka. Ubu icyo nababwira ni ugukomeza gukina, kandi bagakina bafite icyizere kuko amahirwe ntawe atageraho, iyi poromosiyo rwose inyuze mu mucyo, nubwo waba uturuka nyuma y’ishyamba amahirwe yakugeraho, ntibakunve ko poromosiyo ari iya banyamugi ngo bunve ko abari kure amahirwe atabageraho. Njye ndemeza rwose ko poromosiyo ari iyabafabuguzi bose, bakomeze bakine ubundi bihe amahirwe.
Subscribe to: Post Comments (Atom)